अनुनाद जी के टिप्पणी देखनी २३ जनवरी के पोस्ट मे. बहुत बढिया सवाल\n'लेकिन रौरा जैसन जवान के रहते का इ सफल होखे पाई ?'.\nबहुत शर्मिदंगी के साथ स्वीकार करे के पड़ऽता भाई जी जे हमनी जईसन जवान लोग\nकुछ ना कर पईलख. आपन-आपन सहूलियत मुताबिक हमनी सब केहू मूस-दौड़ मे लागल\nबानी आ बात बा जे एह चक्कर में व्यक्ित-विशेष अपना स्तर पर भले ही जे\nकर ले, सामूहिक स्तर पर बदलाव के कौनो आशा भी बाकी ना रहे. हमनी के समाज\nमे बुद्धी आ विद्या के कौनो कमी नईखे; आ आर्थिक स्तर पर भी हम आशावान\nबानी जे समय सुधरी. लेकिन हमरा कौनो आशा नईखे जे हमनी के समाज कईहो\nसुधरी. एक भी जबरदस्त प्रयास हम नईखी देखत मानसिकता बदले के. प्रजातंत्र\nके त ई खूबी हवे जे हर नेता मे प्रजा झलकेला. बात तऽ सही ही बा जे चोरी,\nचुहाडी, चापलूसी के बोलबाला बा अपना समाज मे आज आ एही समाज से नू हउए सन\n- छीताड़ देवेले जबे मौका मिलेला.\nअब देखीं जे ई सब हवा मे बतकही से का उखडे़ वाला बा, काम चाहीं कुछ. जे\nभी कबो बाहरा मे रहल बा, ओकरा बतावे के कौनो जरूरत ना होखे के चाही जे का\nकमी बा हमनी के घरे. आ ईहे कमी के अहसास से ताकत ले लेवे आदमी तऽ केतना\nकुछ हो जाई. बहुत जादे त्याग त ना हो पाई लेकिन लागल बानी फेर मे जे\nकेहुलेखा कुछ काम हो जाए आपन गाँव-जवार खतिरा. एक गाँव के भी मानसिकता\nबदल देहेम तऽ जमाना जीत लेहेम. समय बदलता, जमाना भागता, देखीं भगवती के\nकृपा से एक समय जरूर आई जब हमनी के भी माथा ऊठी आपन नेतवन पर; आज के हालत\nतऽ वाकई बहुत गर्व देवे-वाला नईखे.\nposted by Danil # 9:00 PM2comments\nआज अंतर्राष्‍ट्रीय मातृभाषा दिवस हवे. सबके एह दिन के शुभकामना. शायद शुकुल जी कहले रहलन जे आपन भाषा छोड़ के दोसर भाषा के बढावल तऽ अईसन भईल जईसे आपन महतारी के छोड़ के पड़ोसी के सेवा कईल. बहुत पुरान सपना बा जे भोजपुरी मे एगो उपन्‍यास लिखेम. आज सपना ईहवा लिख देहनी तऽ आशा बा जे एकदिन किताब-वो लिखा जाई.\nposted by Danil # 3:44 PM0comments\nposted by Danil # 4:20 PM0comments


Bhojpuri: क्या आप डॉन हैं ? एह सवाल पs का जबाब देले रहन शहाबुद्दीन – सच्चा दोस्त न्यूज़\nकुछ दिन पहिले ही सीवान के पूर्व सांसद शहाबुद्दीन के मौत दिल्ली में कोरोना के वजह से हो गइल रहे. लेकिन उनका से जुड़ल कईगो अइसन किस्सा बा, जवन आज भी लोगन के जेहन में बा. कहल जाला कि शहाबुद्दीन के कबो आपन बाहुबली छवि खातिर अफसोस ना भइल रहे. शहाबुद्दीन के सीवान में कइसन चलती रहे ई 2003 के घटना से समझल जा सकेला. जानीं ओह घटना के बारे में…\nक्या आप डॉन है ? जब शहाबुद्दीन से ई सवाल पूछल गइल रहे तs ऊ जबाब के बदले सवाल कइले, “डॉन की परिभाषा क्या है ? पहले परिभाषा बताइय़े फिर बताऊंगा कि मैं क्या हूं ? पता ना मीडिया के लोग काहे हमरा के डॉन लिखे लागले? एह बात से हमरा कवनो फर्क ना पड़ेला कि के का कह रहल बा ? हमार लोग, हमार समरथक हमरा के जवन रूप में देखलs पसंद करे ले, हम ओही रूप में रहब. एह रूप के बदले के कवनो जरूरत नइखे.” जंगबहादुर बाहुबली नेता शहाबुद्दीन से जुड़ल ई प्रसंग सुनवले तs जयंत राज अउर सचिन देव के उतसुकता बढ़ गइल. तीनों जना सीवान के डीएभी मोड़ खाड़ा हो के बतियावत रहे लोग. जंगबहादुर कहले, शहाबुद्दीन के कबो आपन बाहुबली छवि खातिर अफसोस ना भइल रहे. सचिन देव कहले, शहाबुद्दीन के सीवान में कइसन चलती रहे ई 2003 के घटना से समझल जा सकेला. 2003 में शहाबुद्दीन के गिरफ्तारी के आदेश सचिन देव कहले, 2003 में राबड़ी देवी के सरकार रहे. शहाबुद्दीन राजद के सांसद रहन. उनका खिलाफ 38 केस चलत रहे जवना में से 26 में चार्जशीट हो गइल रहे. ओह घरी डीपी ओझा बिहार के डीजीपी रहन. ऊ कवनो राजनीतिक दबाव माने वला अफसर ना रहन. 31 जुलाई 2003 के डीपी ओझा एगो किडनैपिंग केस में शहाबुद्दीन के गिरफ्तारी के वारंट जारी कर देले. ऊ सीवान के एसपी अउर एसटीएफ के एसपी के कहले की राजद सांसद शहाबुद्दीन के जल्दी से जल्दी गिरफ्तारी सुनिश्चित कइल जाव. डीजीपी के ऐह आदेश से राबड़ी सरकार में हड़कंप मच गइल. राजद के सरकार रहते पाटी के सांसद के गिरफ्तारी के आदेश निकल गइल. सीवान के मुन्ना चौधरी किडनौपिंग केस के आइओ रहन शिवाथ चौधरी. ऊ दिल्ली पुलिस कमिश्नर के फोन क के सांसद शहाबुद्दीन के गिरफ्तारी खातिर सहजोग मंगले. ओह घरी लोकसभा के सत्र चलत रहे. शहाबुद्दीन के गिरफ्तारी खातिर छापामारी होखे लागल. राबड़ी सरकार के सामने बिकट समस्या खाड़ा हो गइल. डीजीपी शहाबुद्दीन के खिलाफ कानूनी शिकंजा कसे लगले. डीपी ओझा के कड़ाई से बेदमजयंत राज कहले, ई तs बहुत साहस के काम कइले रहन डीपी ओझा. सचिन देव कहले, हां, डीपी ओझा के कड़ाई से खलबली मच गइल रहे. सांसद शहाबुद्दीन के सुरक्षा खातिर बिहार पुलिस के9बडीगाड दिहल गइल रहे. डीजीपी सभ सरकारी बडीगाड के वापस लेवे के आदेश जारी कर देले. शहाबुद्दीन के गिरफ्तार करे खातिर बिहार, दिल्ली और उत्तर प्रदेश में छापेमारी होखे लागल. सांसद शहाबुद्दीन के कहीं आतापाता ना मिले. जब कुरकी जपती के तैयारी होखे लागल तs पुलिस बिभाग के कुछ अफसर के गितिबिधि बढ़ गइल. ओह घऱी के एगो पुलिस अफसर के हवाले से अखबार में खबर छपल रहे कि कुछ नेता लोग शहाबुद्दीन के गिरफ्तारी से बचावे खातिर सलेंडर करे के मौका देल चाहत रहन. एगो नेता जी सीवान के पुलिस अफसर को फोन कर के कहले रहन कि अगर शहाबुद्दीन के गिरफ्तारी होई तs भारी बबाल हो सकेला. तब आरोप लगाल रहे कि सीवान पुलिस भीतरे- भीतर शहाबुद्दीन के सलेंडर करे के मौखिक रजामंदी दे देले रहे. एक दिन शहाबुद्दीन ट्रेन से उतरले . आपन घरे परतापपुर गइले. सलेंडर के योजना बनवले. लेकिन एह बीच पुलिस उनका के गिरफ्तारी ना कर सकल. गिरफ्तार ना कर सकल पुलिस, कइले सलेंडर जंगबहादुर पूछले, एकरा बाद का भउल ? सचिन देव कहले, 13 अगस्त 2003 के शहाबुद्दीन परतापपुर से सीवान कोट में सलेंडर खातिर निकलले. उनका साथे करीबन 250 गाड़ी के काफिला रहे. चार किलोमीटर जाये खातिर शहाबुद्दीन गाड़ी के रेला लगा देले. ऊ देखावल चाहत रहन कि सीवान में उनकर केतना हनक बा. हजारों समर्थक के भीड़ के साथे ऊ कोट पहुंचले. अदालत में सलेंडर कइला के बाद उनका जेल भेज दिहल गइल. आठ महीने बादे लोकसभा के चुनाव होखे वला रहे. शहाबुद्दीन के लोकसभा चुनाव के तइयारी करे के रहे. बिहार में आपन सरकार रहे. मेडिकल ग्राउंड पs ऊ जेल से अस्पताल में आ गइले. अस्पताल के पूरा एक तल्ला शहाबुद्दीन खातिर खाली कर दिहल गइल. चुनावी रननीति बनावे खातिर ऊ अस्पताल में रोज मीटिंग मोलकात करे लगले. दरबार भी लागे लागल. लोग आ-आ के आपन समस्या भी बतावे लगले. बिरोधी दल के एकरा के मुद्दा बना देलस. एकरा बाद पटना होईकोट आदेश देलस कि शहाबुद्दीन के बिना देरी कइले जेल में भेजल जाव. कोट के आदेख के बाद उनका अस्पताल से जेल जाये पड़ल.\nशहाबुद्दीन के किला ढाहे के झलक जयंत राज कहले हं, हमरा 2004 के चुनाव इयाद बा. शहाबुद्दीन जेल से ही चुनाव लड़ले रहन. उनका खिलाफ जदयू के ओमपरकास जादव (बाद में भाजपा के सांसद बनले) खाड़ा भइल रहन. 2004 के सीवान लोकसभा चुनाव में 500 सौ अधिका बूथ लूटे के शिकायत भइल. आरोप लागल रहे कि परसासन आंख मूंदले रह गइल अउरी शहाबुद्दीन के लठैत बूछ लूट लेले. चुनाव आयोग 193 बूथ पर फेन से वोटिंग के आदेश देलस. लेकिन एकरा बादो शहाबुद्दीन चुनाव जीत गइले. एह चुनाव में ओमपरकास पs गोली भी चल रहे लेकिन ऊं बांच गइल रहन. कहल जाला कि शहाबुद्दीन राज में सीवान में कवनो दोसरा पाटी के झंडा-बैनर ना लागत रहे. केकरो खुलेआम बिरोध करे के हिम्मत ना रहे. लेकिन अतना डर-भय के बीच भी ओमपरकास जादव के दू लाख से अधिका भोट मिलल रहे. एही चुनाव में झलक मिल गइल रहे कि अगर शहाबुद्दीन के केहू हरा सकता बा तs ऊ ओमपरकास ही बाड़े. 2009 में सजाय हो गइला के चलते शहाबुद्दीन के चुनाव लड़े पs रोक लाग गइल. तब राजद उनका पत्नी हिना शहाब के टिकट देले रहे. लेकिन अबकी बेर ओमपरकास जादव निरदलीय चुनाव लड़ के हिना शहाब के हरा के शहाबुद्दीन के किला ढाह देले रहन. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nTags: Bhojpuri Bhojpuri news Lalu Prasad Yadav Lalu with Shahabuddin Lalu Yadav Md Shahabuddin MP Shahabuddin RJD Shahabuddin Shahabuddin Shahabuddin Siwan Shahabudin Crime History\nPrevious: Lockdown में पटना के लोगों को फ्री में खाना खिला रहे पप्पू यादव, इस नंबर पर ले सकते हैं मदद\nNext: शहाबुद्दीन की मौत के बाद RJD के रूख से क्या नाराज हैं बिहार के मुसलमान ?


अक्षरा सिंह चलइहें जिला टॉप – Anjoria\nभोजपुरी गायकी के सिरमौर पवन सिंह के एगो हिट गाना ह – जिला टॉप लागेलु.. अब एही गाना से निकलल शब्द जिला टॉप नाम के शो लेके आवत बाड़ी भोजपुरी के चर्चित अभिनेत्री अक्षरा सिंह. हर शुक आ शनिचर के रात ८ बजे से महुआ टीवी पर प्रसारित होखे वाला एह शो के निर्माता हउवें साईं बाबा टेलीफिल्म्स.\nजिला टॉप गीत गवनई पर आधारति शो ह जवना के जज बाड़ी गायिका पूर्णिमा. छोटका परदा पर अक्षरा के ई दुसरका शो ह. एहसे पहिले ऊ महुए टीवी के शो “नाच नचैया धूम मचैया” में अपना नृत्य के जलवा छीटले रही. बतौर एंकर अक्षरा के ई पहिलका शो ह. जाने जोग बा कि अक्षरा सिंह के नाम भोजपुरी के टॉप अभिनेत्रियन में शामिल बा आ ऊ अपना कैरियर के शुरुआत बतौर रवि किशन के नायिका सत्यमेव जयते से कइले रही.\nअक्षरा सिंह अबले नाहियो त दू दर्जन फिलिमन में करीब करीब सगरी बड़का स्टारन संगे काम कर चुकल बाड़ी. अक्षरा के आवे वाली फिलिमन में महिला प्रधान फिल्म “प्रतिघात”, रितेश ठाकुर के “बलमा बिहारवाला”, “प्रतिज्ञा २”, “ठोक देब” वगैरह शामिल बाड़ी सँ.


निरहुआ, रानी सर्वश्रेष्ठ नायक-नायिका, खेसारी आ पाखी ओ के जलवा रहल पिछला साल – Anjoria\nनिरहुआ, रानी सर्वश्रेष्ठ नायक-नायिका, खेसारी आ पाखी ओ के जलवा रहल पिछला साल\nभोजपुरी सिनेमा लेखा-जोखा वर्ष 2012\n55 फिलिमनं में 1 ब्लॉकबॉस्टर आ9गो हिट फिलिम\nभोजपुरी फिलिम इंडस्ट्री ला साल 2012 ठीके-ठाक रहल. एह साल प्रदर्शित भइल 55 फिलिमन में से दर्जन भर फिलिम आपन लागत वसूल करके सफल साबित भइली स.\nएह साल के पहिला फिलिम रहल लोकगायक गुड्डू रंगीला के ससुरो कब्बो दामाद रहल. 26 जनवरी के प्रदर्शित भइल एह फिलिम के दर्शकों एकदम से नकार दिहले आ फिलिम सुपर फ्लाप रहल.\n3 फरवरी के निरहुआ-पवन सिंह स्टारर खून पसीना प्रदर्शित भइल. ई फिलिम बिहार, मुंबई में बेहतरीन त यू. पी. में औसत व्यवसाय कइलसि आ साल के पहिलका सुपरहिट फिलिम रहल. एकरे संगे प्रदर्शित भइल अचल रहे सुहाग बहुते खराब तरीका से फ्लॉप रहल.\n17 फरवरी के प्रदर्शित प्रवेशलाल यादव स्टारर फिलिम राजा के रानी से प्यार हो गईल जहाँ औसत व्यवसाय करे में सफल रहल ओहिजे नया कलाकारन से सजल देवता के दर्शक ना भेंटइले.\nहोली पर प्रदर्शित रानी चटर्जी स्टारर दुर्गा पूरा बिहार आ मुंबई में औसत व्यवसाय कइलसि. एही मौका पर आइल रविकिशन-रानी स्टारर कईसन पियवा के चरितर बा फिलिमो औसत व्यवसाय करे में सफल रहल.\n23 मार्च के मुंबई आ 30 मार्च के बिहार में प्रदर्शित भइल मनोज तिवारी-पाखी हेगड़े स्टारर भईया हमार दयावान बुरा तरह से फ्लॉप रहल.\n30 मार्च के मुंबई आ बिहार में प्रदर्शित बिदेसिया फिलिमो बुरा तरह से फ्लॉप रहल.\n6 अप्रैल के प्रदर्शित जान तेरे नाम पूरा बिहार में शानदार व्यवसाय कइलसि. खेसारीलाल के ई फिलिम बिहार में अनेके सिनेमाघरन में पचास दिन पूरा कइलसि आ अकेले बिहार टेरीटरी से 1 करोड़ से अधिका के व्यवसाय कइलसि. जान तेरे नाम यू. पी.ओ मे ऐतिहासिक व्यवसाय कइलस आ मुंबईओ में. ई फिलिम एह साल के अकेला ब्लाकबस्टर रहल आ साल के सबले बड़हन फिलिम साबित भइल.\nअप्रैले में प्रदर्शित मनोज पाण्डेय स्टार राजाजी, विक्रांत सिंह स्टारर मेहरारू बिना रतिया कईसे कटी, विराज भट्ट-रानी चटर्जी स्टारर काहे कईल हमसे घात, विनय आनंद स्टारर ऐलान-ए-जंग सगरी बुरा तरह फ्लॉप भइली सँ.\n11 मई के प्रदर्शित आलोक कुमार के खेसारीलाल-स्मृति सिन्हा स्टारर देवरा पे मनवा डोले बढिया ओपनिंग ले के निकहा बिजनेस कइलसि आ हिट हो गइल.\n18 मई के प्रदर्शित विनय आनंद स्टारर पागल प्रेमी शानदार पब्लिसिटी कइला का बादो औसतो व्यवसाय ना कर पवलसि आ असफल रहल. एही दिने रिलीज पवन सिंह स्टारर बजरंग फिलिमो नकाम रहल.\n25 मई के प्रदर्शित रवि किशन स्टारर रणबीर मुँह भरिए ढिमिला गइल.\nकोर्ट से रोक क चलते देरी से प्रदर्शित फिलिम सौगंध गंगा मईया के औसत व्यवसाय करे में सफल रहल.\n1 जून के आइल बुलंदी बहुते खराब निकलल आ अनेके जगहा पहिलके दिने उतार दिहल गइल.\n8 जून के प्रदर्शित खेसारीलाल-अंजना सिंह स्टारर दिल ले गईल ओढनिया वाली बिहार में बढ़िया, मुंबई में बहुत बढिया, आ यू. पी. में ठीक ठाक रहल आ बॉक्स ऑफिस पर हिट भइल. एही दिने आइल पंकज केसरी स्टारर प्यार मोहब्बत जिन्दाबाद के दर्शकन से कवनो प्यार ना मिलल.\n15 जून के रिलीज विराज भट्ट स्टारर जानवर बेहतर ओपनिंग लेके औसत व्यवसाय कइलसि. एही दिने आइल कलुआ भईल सयान औसत रहल.\n29 जून के आइल रंगबाज राजा कवनो करिश्मा ना कर सकल. एही दिने रिलीज भाईजी फिलिमो कुछ खास ना रहल.\n6 जुलाई के आइल विराज भट्ट स्टारर दिल तऽ पागल होला फ्लॉप हो गइल.\n13 जुलाई के बिहार, यू. पी. में प्रदर्शित हिरो बॉक्स ऑफिस पर हिट रहल. बिहार आ मुंबई में बढ़िया व्यवसाय कइलसि त यू. पी. में रिकॉर्ड व्यवसाय. एह फिलिम से प्रवेशलाल भोजपुरी परदा पर नयका सितारा बन के उगले.\nजुलाईए में आइल नंदु निकम्मा आ विराज भट्ट स्टारर खुद्दार फ्लॉप रहली स त पवन सिंह स्टारर डकैत बिहार आ मुंबई में बढ़िया व्यवसाय करके बॉक्स ऑफिस पर हिट रहल.\n17 अगस्त के ईद पर प्रदर्शित निरहुआ स्टारर एक बिहारी सौ पे भारी बॉक्स ऑफिस पर शानदार ओपनिंग ले के बढिया व्यवसाय करे में सफल रहल.\n24 अगस्त के प्रदर्शित रविकिशन-रानी चटर्जी स्टारर ज्वालामंडी औसत व्यवसाय कइलसि.\n31 अगस्त के प्रदर्शित कालिया नाकाम रहल. फिलिम एके दू दिन में अनेके सिनेमाघर से उतर गइल.\n7 सितम्बर के प्रदर्शित पवन सिंह स्टारर लावारिस औसत व्यवसाय कइलसि त लव यू सजना फ्लॉप हो गइल.\n14 सितम्बर के अमिताभ बच्चन, जया बच्चन, निरहुआ, पाखी स्टारर गंगादेवी पूरा देश में एके संग प्रदर्शित भइल. भारी बरखा का बावजूद ई फिलिम बिहार, यू. पी. में औसत बाकिर मुंबई में शानदार सफलता दर्ज करवलसि.\n28 सितम्बर के प्रदर्शित पवन सिंह स्टारर डोली चढ़के दुल्हिन ससुराल चली आ विराज भट्ट स्टारर मर्द टांगावाला बुरा तरह नाकाम रहल.\n5 अक्टूबर के प्रदर्शित रानी चटर्जी स्टारर धड़केला करेजवा तोहरे नामे औसत व्यवसाय कइलसि. सुदीप पाण्डेय स्टारर गजब सिटी मारे सईया पिछवारे बहुते बड़ फ्लॉप साबित भइल.\n12 अक्टूबर के प्रदर्शित रानी चटर्जी स्टारर चिंगारी बुता गइल आ विनय आनंद स्टारर आज के दबंग दामाद फिलिमो नाकाम रहल.\nदुर्गा पूजा पर प्रदर्शित निरहुआ-पाखी स्टारर रिक्शावाला आई लव यू पूरा बिहार, यू. पी में शानदार व्यवसाय कइलसि आ हिट रहल. निरहुआ-पवन स्टारर एक दूजे के लिए बढिया व्यवसाय करने में सफल आ हिट भइल. बाकि विराज भट्ट स्टारर हिम्मतवाला बुरा तरह से फ्लॉप हो गइल.\nएही महीना आइल अंधा कानून सिर्फ मुंबई में रिलीज भइल आ फ्लॉप रहल.\n2 नवम्बर के आइल सेज तईयार सजनिया फरार से दर्शको फरार रहले.\nछठ पर आइल नागिन बाजी मार लिहलसि बाकि लहू के दो रंग औसत रहल. आँधी तूफान कुछ खास व्यवसाय ना कर सकल.\nबाद में आइल दामाद चाहीं फोकट में, बिगुल, खुनी दंगल, अंतिम तांडव, का उखाड़ लेबऽ अउर प्रेम लगन कुछ खास ना कर पवली सँ.\nएह साल के 10 गो बड़ हिट फिलिमन में जान तेरे नाम, रिक्शावाला आई लव यू, खून पसीना, दिल ले गईल ओढनिया वाली, नागिन, देवरा पे मनवा डोले, एक दूजे के लिए, हिरो, एक बिहारी सौ पे भारी, आ डकैत रहल.\nएह साल के सर्वश्रेष्ठ नायक दिनेशलाल यादव निरहुआ रहलन. उनुका खाता में खून पसीना, रिक्शावाला आई लव यू, एक दूजे के लिए, एक बिहारी सौ पे भारी जइसन हिट फिलिम रहल आ गंगादेवी औसत. बाकि बिदेसिया फ्लॉप हो गइल. नयका साल निरहुआ ला चुनौती भरल रही.\nदुसरका नंबर पर रहलन खेसारीलाल यादव. इनकर जाने तेरे नाम साल के सबले बड़ हिट फिलिम रहल त नागिन, दिल ले गईल ओढिनिया वाली, देवरा पे मनवा डोले फिलिमो हिट रहली सँ. लहु के दो रंग औसत रहल.\nतीसरा नंबर पर रहलन पवन सिंह जिनकर निरहुआ संगे खून पसीना, एक दूजे के लिए बढ़िया रहल. डकैत हिट साबित भइल. लावारिस, सौगंध गंगा मईया के औसत व्यवसाय कइलसि. पवन सिंह के रंगबाज राजा, डोली चढ़के दुल्हन ससुराल चली, बजरंग आ आँधी तूफान फ्लाप हो गइली सँ.\nचउथा नंबर पर रविकिशन रहले. इनकर कईसन पियवा के चरितर बा, आ ज्वालामंडी औसत व्यवसाय कइलसि बाकिर रणबीर फ्लॉप हो गइल.\nपांचवा नंबर पर प्रवेशलाल यादव अपना सोलो सरप्राईज हिट हिरो से रहले.\nविराज भट्ट के खेसारी संगे जान तेरे नाम चलल बाकि ओकर पूरा वाहवाही खेसारी के मिलल. विराज के बाकी फिलिमन में जानवर छोड़ सगरी फिलिम असफल भइली सँ. मनोज तिवारी के भईया हमार दयावान आ अंधा कानून मुँह भरिए ढिमिलइली सँ. अंधा कानून त मुंबई छोड़ कहीं प्रदर्शितो ना हो पावल.\nनायिका में से रानी चटर्जी के जलवा चलल उनकर दुर्गा आ नागिन हिट रहली स, ज्वालामंडी, आ कईसन पियवा के चरितर बा औसत रहली स, बाकि चिंगारी आ घात फ्लॉप हो गइली स.\nपाखी हेगडे के एह साल कमे फिलिम अइली स. एहमें से रिक्शावाला आई लव यू, खून पसीना हिट भइली स, भईया हमार दयावान आ बिदेसिया पिटा गइली सँ. हालांकि गंगादेवी में दिहल परफारमेंस खातिर पाखी के बहुते सराहल गइल.\nनईकी तारिका अंजना सिंह के छः गो फिलिमं रिलीज भइली सं. एहमें से दिल ले गईल ओढनिया वाली, देवरा पे मनवा डोले, एक बिहारी सौ पे भारी हिट रहली स आ लावारिस औसत. मर्द टांगावाला आ आँधी तूफान फ्लॉप हो गइली सँ.\nमोनालिसा के डकैत आ नागिन के प्रदर्शन बढ़िया रहल. स्मृति सिन्हा के देवरा पे मनवा डोले सफल रहल आ सौगंध गंगा मईया के औसत. शुभी शर्मा ‘हिरो के सफलता से चर्चा में रहली. रिंकु घोष ला ई साल खास ना रहल. इनकर भइया हमार दयावान आ अंधा कानून अइली स एह साल. अक्षरा सिंह एक बिहारी सौ पे भारी, आ सौगंध गंगा मईया के लेके चर्चा में रहली बाकि इनकर बिगुल, कालिया फ्लॉप हो गइली सँ.\nएह साल प्रवेशलाल यादव से उम्मीद बढल बा त खेसारी लाल तेजी से आगा बढ़ल बाड़ें. अभिनेता हैदर काजमी, विनय आनंद, सुदीप पाण्डेय, विक्रांत सिंह, मनोज पाण्डेय, आ पंकज केसरी ला ई साल 2012 खास ना रहल. निर्मातन में रामाकांत प्रसाद, अभय सिन्हा, आलोक कुमार, राजकुमार पाण्डेय, डॉ. सुनील, मनोज चौधरी, प्रस्तुतकर्ता सुजीत तिवारी के फिलिम चर्चित रहली स. निर्देशकन में रामाकांत प्रसाद, राजकुमार पाण्डेय, जी. सुब्बाराव, प्रेमांशु सिंह, अजय श्रीवास्तव, जगदीश शर्मा, अरविंद चौबे के फिलिमन के नाम भइल.\nएह पृष्ठभूमि के देखत कहल जा सकेला कि साल 2013 भोजपुरी सिनेमा ला बहुते महत्वपूर्ण रही.\n(भोजपुरी फिलिम सर्वे का नाम से कवनो अनाम)\nसंपादक के टिप्पणी आए दिन फिलिम प्रचारकन से अपना अपना फिलिम आ कलाकारन के बड़ाई के खबर आवत रहेला. ओहू खबरन के प्रामाणिकता से हमार सहमति ना रहे आ एह प्रस्तुत लेख से त एकदमे ना. काहे कि एह लेख के लेखक आपन नाम देबे के साहस नइखन देखवले. बाकि एकरा बावजूद एह लेख के एहीला प्रकाशित कइल जात बा कि बैलेंस बनल रहो. ले दही ले दही से अलगो कुछ परोसल जा सके. बाकि सही गलत के फैसला पाठक आ दर्शक खुद करेले. जवन फिलिम बढ़िया रहल होई तवनो के जानत होइहे आ खरबको के.\nएकरा बावजूद एह लेख के लेखक के सलाह देब कि आपन नाम दिहल बढ़िया रहीत काहे कि तब एह लेख के बात के वजन बढ़ जाइत. खैर. अबहियों कुछ नइखे बिगड़ल. सार्वजनिक रूप से ना सही त लुकाइए छिपा के आपन संपर्क बताईं. काहे कि अँजोरिया के एगो स्वतंत्र समीक्षक भा संवाददाता के बहुते बेसब्री से इंतजार बा. बातचीत से कवनो व्यावहारिक राह निकालल जा सकेला.\nनिजी प्रचारकन से निहोरा बा कि एह लेख में लिखल बात के विरोध करे के बा त ओह फिलिमन आ कलाकारन ला करीं जिनकर प्रतिनिधित्व रउरा ना करीं.\nकवनो बात से केहू के दुख चहुँपत होखे त ओकरा ला हम पहिलही माफी माँग लेत बानी. आ अतना त पहिलही बता दिहले बानी कि एह लेख के प्रामाणिकता के कवनो आधार नइखे हमरा लगे.\nशुरू भइल ‘‘जय पंडित’’\nनयका साल में सभका के चँउकइहें सीमा सिंह


टटका खबर, शनिचर, 21 अप्रेल 2012 | Anjoria's Weblog\nएह साल यूपी बोर्ड के रिजल्ट सीबीएसई जइसन होखी काहे कि अबकी तीस अंक स्कूल स्तर पर दिहल जाई. एहसे अबकी यूपी बोर्ड में जम के नंबर मिले के उमेद कइल जात बा. रिजल्ट मई का आखिरी सप्ताह में आवे के उमेद बा.\nकेन्द् सरकार देश में चौदह गो नवाचार विश्वविद्यालय खोले के योजना बनावत बिया. एह विश्वविद्यालयन के पूरा आजादी रही कि ऊ आपन पाठ्यक्रम, प्रवेश प्रणाली वगैरह अपना मन से तय करसु. एह विश्वविद्यालयन से ऊमेद कइल जाई कि एहिजा उच्च शिक्षा के नया मानदंड बनी. सरकार साल २०१० से २०२० के दशक के नवाचार दशक घोषित कइले बिया. नवाचार के समुझे खातिर समुझ ली कि जोगाड़ टेक्नालाजी.\nबिहार संस्कृत शिक्षा बोर्ड के मध्यमा परीक्षा दू से पाँच मई का बीच करावल जाई. बोर्ड के अध्यक्ष रामदेव प्रसाद कहले बाड़न कि परीक्षा के कदाचार मुक्त माहौल में पूरा करावल जाई.\nसरकार अब नोएडा भा ग्रेटर नोएडा में अब अउर उद्योग ना लगावे दी. सरकार चाहत बिया कि अब छोट शहरन में उद्योग लगावल जाए. एह खातिर जमीन के तलाश के काम शुरू कर दिहल गइल बा.\nबलिया के भरौली चेकपोस्ट पर बरीसन से चलत लूट के भंडाफोड़ तब हो गइल जब जिलाधिकारी दू दिन से एह चेक पोस्ट के निगरानी करावल शुरू कइलन. दुनु दिन दु लाख से बेसी के राजस्व वसूली भइल जबकि अबहीं ले कबो साठ हजार से अधिका वसूली ना भइल रहुवे. कहे के मतलब कि चेकपोस्ट पर तैनात अधिकारी आ कर्मचारी रोजाना डेढ़ लाख से अधिका रूपिया अपना जेबी में धरत गइले.\nबलिया का करनई में बाबा लंगटेश्वर नाथ मंदिर में मूर्तियन के प्राण प्रतिष्ठा का मौका पर बनारस से आइल कलाकार सांस्कृतिक कार्यक्रम पेश कइले.\nविधानसभा में विपक्ष के नेता स्वामी प्रसाद मौर्य सरकार पर आरोप लगवले कि अपराधियन के संरक्षण दिहल जात बा आ कानून के राज खतम हो गइल बा. खुलेआम अधिकारियन आ पुलिस पर हमला होखत बा आ कमजोर वर्ग के जमीन हड़पल जात बा. मुख्यमंत्री के जनता दरबार के ढकोसला बतावत मौर्य कहलन कि थाना दिवस आ तहसील दिवस के परंपरा बनवेल राखे के जरूरत बा आ जनता के समस्या स्थानीय स्तर पर सलटावे के कोशिश होखे के चाहीं.\nसमाजवादी सरकार अइला का बाद से शुरू तबादला के दौर अबही ले खतम नइखे भइल. शुक का दिने एक सौ सात गो प्रशासनिक अधिकारियन के तबादला कर दिहल गइल.\nजाति गिने के काम अगिला एक जून से शुरू होखी.\nपूर्वी चंपारण में गंडक नदी पर सत्तरघाट पर बने वाला पुल के शिलान्यास शुक का दिने मुख्यमंत्री नीतीश कुमार कइलन आ कहलन कि एह पुल के बन गइला का बाद पूर्वी चंपारण से मुजफ्फरपुर, गोपालगंज आ सारण के दूरी बहुते कम हो जाई. कहलन कि सरकार चाहत बिया कि एह तरह से राज्य के सड़क से जोड़ दिहल जाव कि कवनो जगहा से पटना चहुँपे में छह घंटा से बेसी समय ना लागो.\nबिहार विधान परिषद में बारह सदस्यन के सरकार नामित करेले आ एकरा खातिर मंत्रीमंडल मुख्यमंत्री नीतीश कुमार के अधिकृत कर दिहलसि. एह बारह सदस्यन में से सात गो जदयू के रहीहें आ पांच सीट पर भाजपा के लोग के नामित कइल जाई.\nबक्सर सेंट्रल जेल में एगो खुला जेल बनावल गइल बा जहवाँ कैदी अपना परिवार का साथे रह सकीहें. एह जेल में प्रदेश भर से उनतीस गो कैदियन के भेजल गइल बा जवना में सोलह गो भागलपुर जेल से आ तेरह गो बेउर जेल से भेजल गइल बा.\nसिवान में तीन गो मोटरसाइकिल चोरन के पकड़ल गइल बा आ ओकनी का लगे से चार गो मोटर साइकिल बरामद भइल बा.\nअन्ना हजारे आ बाबा रामदेव अब मिल के अभियान चलइहें. काल्हु शुक का दिने पहिला बेर दुनु जने एक साथ प्रत्रकार सम्मेलन के संबोधित कइले. तीन जून के दुनु जने दि्ल्ली में सांकेतिक प्रदर्शन करी आ अगस्त में महारैली.\nइटली के जहाज के सुरक्षा अधिकारियन का खिलाफ कइल कार्रवाई के गलत बतवलसि केन्द्र सरकार. कहलस कि राज्य सरकार के अधिकार क्षेत्र से बाहर भइल घटना. इटली सरकार सुप्रीम कोर्ट में याचिका लगवले बिया ओही बारे में केन्द्र सरकार आपन बाति कहले बिया.\nटीवी पर अपना खिलाफ होखत टीका टिप्पणी से नाराज ममता बनर्जी अपना समर्थकन से कहली कि न्युज चैनल मत देखऽ लोग ओकरा बदले म्यूजिक चैनल देखल करऽ लोग.\nअगिला सरकार भारत मंगल ग्रह अभियान चलाई जवना में एगो उपग्रह के मंगल ग्रह का कक्षा में भेजल जाई. भारत के चन्द्रयान अभियान अपना मकसद में सफल रहल रहे आ अब अग्नि पाँच के सफलता से उत्साहित वैज्ञानिक मंगल अभियान में जोर शोर से लागल बाड़े.\nसुप्रीम कोर्ट के एगो समिति कर्नाटक के मुख्यमंत्री रहल बी एस येदियुरप्पा के खिलाफ खनन घोटाला में उनुकर भूमिका के जाँच सीबीआई से करावे के सिफारिश कइलसि.\nचेन्नई की एगो फास्ट ट्रैक अदालत शुक का दिने दिलशान हत्या मामिला में अवकाश प्राप्त कर्नल रामराज के उमिर कैद आ साठ हजार रूपिया के जुर्माना के सजा सुनवलसि. तेरह साल के दिलशान के पिछला साल तीन जुलाई के कर्नल रामराज गोली मार दिहले जब ऊ फल तूड़े खातिर सेना के आवासीय परिसर में देवाल फान के घुस आइल रहुवे.\nओड़ीशा सरकार के गृहसचिव कहले बाड़नकि बीजद विधायक झिना हिकाका के रिहाई खातिर सरकार नक्सलियन के दबाव का सोझा ना झुकी.\nपाकिस्तान के एगो यात्री विमान शुक का दिने इस्लामाबाद हवाई अड्ड़ा पर उतरे से कुछ किलोमीटर पहिलही दुर्घटनाग्रस्त हो गइल जेहसे ओह पर सवार १२७ लोग के मरा जाए के अनेसा बा.\nअफगानिस्तान में बियफे रात एगो हेलीकॉप्टर दुर्घटना ग्रस्त हो गइल जेहसे ओह पर सवार चार गो सैनिकन के जान चल गइल. ई लोग एगो बचाव अभियान पर जात रहुवे जब खराब मौसम का चलते ई दुर्घटना हो गइल.\nपहली जनवरी २०१२ से राज्य सरकार के कर्मचारियन के केन्द्र का तरह सात फीसदी महँगाई भत्ता अधिका दिहल जाई. अब बिहार सरकार के कर्मचारियन आ पेंशन पावे वाला लोग क ५८ फीसदी का जगहा ६५ फीसदी महँगाई भत्ता दिहल जाई.\nमुंबई शेयर बाजार में शुक का दिने १३० अंक के गिरावट का साथ चार दिन से चलत आवत तेजी के दौर थथम गइल. रुपिया सात पइसा मजबूत हो गइल शुक का दिने.\nलिएंडर पेस आ रादेक स्टेपानेक के जोड़ी मोनाको में होखत मोंटेकार्लो मास्टर्स टेनिस टूर्नामेंट के क्वार्टर-फाइनल में पहुंच गईल बा.\nशुक का रात में भइल आईपीएल बीसबीसा मैच में बैंगलूर रॉयल चैलेंजर्स किंग्स इलेवन पंजाब के पाँच विकेट से हरा दिहले.\nThis entry was posted in खेल and tagged टटका खबर, news in bhojpuri by Anjoria. Bookmark the permalink.


बसिया खबर, 13 मार्च 2017, सोमार – टटका खबर\nहर साल कपड़ा-फाड़ होली खेले वाला लालू प्रसाद के करेजा अबकी यूपी विधानसभा चुनाव अइसन फाड़ दिहलसि कि सादा होली खेललन आजु फगुआ का दिने. सोचले रहलन कि बिहारे के तरह यूपीओ में मोदी के हरा दीहि टीपू आ पप्पू के जोड़ी, बाकिर जनता अइसन हाल बना दिहलसि कि फगुआ खेले के मने ना भइल. कांग्रेस के महज7गो विधायक जीत पवलें जबकि भाजपा सहयोगी अपना दल (सोनेलाल) के9गो विधायक जीतल बाड़ें. कांग्रेस के ई सबसे खराब हाल भइल बा यूपी में. अबकी पाँच गो राज्यन में भइल चुनाव में चार जगहा भाजपा के सरकार बने जात बा. गोवा आ मणिपुर में सबले बडहन गोल रहला का बावजूद कांग्रेस के अतना समर्थन नइखे मिलत कि ऊ बहुमत पा सके जबकि भाजपा बहुमत जोग समर्थन जुटा लिहला के दावा करत बिया. पंजाब आ गोवा में आआपा गोल के पुपुही बाज गइल, गोवा में एको सीट ना मिल पावल जबकि पंजाब में ऊ पहुते पीछे छूट गइल बिया. परिणाम निकलला का बाद से केजरीवाल के ठकुआ मार दीहले बा आ उनुका मुँह से कवनो बकार नइखे अबहीं ले.\nसोमार के सँझिया गोरखपुर जिला के चौरी-चौरा इलाका में अयोध्या चौक का नियरा दू गो मोटरसाइकिल अपने में भिड़ गइली सँ आ के एहा हादसा में दू जने के मौत हो गइल आ दू जने घाहिल हो गइलन.\nसोमार का दिने जौनपुर जिला के खेतासराय इलाका के गोरारी गाँव में होली के नाचत गावत टोली का बीचे एगो ट्रक आठ बरीस के एगो लइका के कचार दिहलसि. घाहिल लइका के बाद में मौत हो गइल.\nजौनेपुर जिला के सिकरारा इलका के नोवढ़िया गाँव के एगो आदमी के ट्रैक्टर कचारत निकल गइल. एह हादसा में एह नवही के मौत ठाँवे प हो गइल.\nसोनभद्र जिला के बभनी इलाका के बड़ाहोर गाँव के एगो साइकिल सवार नवही के ट्रक से धक्का लगला का चलते ठाँवे प मौत हो गइल.\nअतवार का दिने मऊ जिला के मुहम्मदाबाद गोहना कोतवाली इलाका के मऊ-आजमगढ़ रोड प हलीमाबाद का लगे दू गो मोटरसाइकिल टकरा गइली सँ आ एह भिड़न्त में एक जने के मौत हो गइल आ तीन जने घवाहिल हो गइलन.\nअतवारे के दिन सोनभद्र जिला के कोन इलाका में तेलगुड़वा जाए वाली सड़क प खेमपुर के एगो आदमी जेसीबी चपेटा में आ गइलन आ ओहिजे उनुकर मौत हो गउवे. जेसीबी के ड़्राइवर जेसीबी छोड़ परा गइल.\nपूर्वी चंपारण जिला के मोतिहारी में अतवार का दिने मीना बाजार चौक प भइल एगो डकैती में करीब आधा दर्जन लुटेरा एगो सर्राफा कारोबारी के मैनेजर से पौने नौ लाख रुपिया छीन लिहले. ई सगरी पुलिस वाले रहलन. अब एह मामिला में एगो जमादार आ चार गो पुलिस वालन का खिलाफ केस लिखा गइल बा.\nशनिचर देर राति जौनपुर जिला के बदलापुर इलाका के रभानीपुर गाँव के ग्राम पंचायत अधिकारी अपना मेहरारु संगे एगो सराध के भोज खा के मोटरसाइकिल से घरे लवटत रहलन. एही बीच मिरसादपुर का लगे एगो बस एह लोग के धक्का मार दिहलसि आ दूनू बेकत के ठाँवे प मौत हो गइल.\nTags: कांग्रेस, केजरीवाल, गोरखपुर, जौनपुर, भाजपा, मऊ, मोतिहारी, लालू प्रसाद, विधानसभा चुनाव, सोनभद्र


टटका खबर, मंगल १६ नवम्बर – टटका खबर\nबिहार चुनाव के छठवां आ आखिरी चरण के मतदान खातिर सगरी पार्टी आपन पूरा ताकत झोंक दिहले बाड़ी सँ. कांग्रेस खातिर अबकी के चुनाव आपन हैसियत देखावे के मौका बा त लालू पासवान खातिर अस्तित्व के सवाल बा. जदयू भाजपा गठबन्हन अपना जीत खातिर निश्चिन्त बा. अब परिणाम का होई से त २६ तारीख के सामने आईये जाई. चुनाव में गपोर शंखी त चलबे करेला. अब ओकर एगो शानदार नमूना देखीं. कांग्रेस पार्टी कहत बिया कि ऊ दू तिहाई बहुमत का ओर बढ़ रहल बिया बाकिर ओकर महासचिव बी के हरि प्रसाद इहो कह दिहलन कि अग पूर्ण बहुमत ना मिलल त पार्टी विपक्ष में बइठी.\nगोपालगंज के बरौली थाना का बरेया मोड़ का लगे एगो डम्फर सवारी जीप पर पलट गइल जवना से सात लोग के जान चलि गइल आ पाँच जने अउर घवाहिल हो गइलें. एगो दोसरा सड़क दुर्घटना में पश्चिमी चंपारण के वाल्मीकि थाना का इलाका में एगो बस आ मोटरसाइकिल का बीच टक्कर हो गइल जवना से मोटरसाइकिल पर सवार तीन जने के मौत हो गइल. बक्सर जिला में एगो बस पलटि गइल जवना से दू आदमी जगहे पर मर गइलें आ दू दर्जन लोग घवाहिल हो गइल. छपरा जिलाके दाउदपुर में बेलदारी का लगे एगो सड़क दुर्घटना में मोटर साइकिल सवार ओहिजे मर गइल.\nहर जगहा संवेदनशील जगहन पर शांति व्यवस्था बनवले राखे के खास कोशिश कइल जा रहल बा. बिहार में दू सौ से बेसी जगहन पर सशस्त्र बल भेजल गइल बा. ओह दिन नमाजियन के कवनो दिक्कत ना होखे एकरो खातिर प्रशासन चाक चौबन्द बा.\nयूपी में कुछ दिन से वकील लोग के आन्दोलन चल रहल बा. अब बिहारो में वकील लोग आन्दोलन करे का तइयारी में बा. एह लोग के शिकायत बा कि साँझ खा कोर्ट चलवला से ओह लोग के मुवक्किलन के दिक्कत होखी जे दूर दराज से आवेलें. ई केहू सलाह नइखे देत साँझ वाला कोर्ट में उहे मुकदमा लिहल जाव जवन अगल बगल के लोग के बा. वकील लोग कबो ना चाहे कि मुकदमा के फैसला जल्दी हो जाव काहे कि एहसे कानून के सही ढंग से परिभाषित करे के समय ना मिली.\nहालही में भइल पंचायती चुनाव में सपा समर्थकन के बड़हन जीत के दावा करत सपा नेता शिवपाल सिंह कहले बाड़न कि उनुकर पार्टी जिला पंचायत अध्यक्ष आ उपाध्यक्ष चुनाव में आपन उम्मीदवार खड़ा करी. बसपा एह चुनाव से अपना पार्टी के अलगा रखले बिया, बाकिर बसपाई अपना दम पर लड़े के आजाद रहलें आ बाड़े.\nसरकार के संस्कृति मंत्रालय बलिया में मंगल पाण्डेय का जन्म दिन पर बलिया महोत्सव मना रहल बा. कार्यक्रम दु दिन ले चली जवना में कई गो सांस्कृतिक कार्यक्रम के आयोजन होखी.\nपूर्वांचल में इंसफेलाइटिस भा दिमागी बुखार से अबले चार सौ चौरानबे लोग के मौत हो गइल बा. अबहियो करीब दू सौ मरीज इलाज खातिर अस्पतालन में भरती बाड़न. पता ना सरकारी स्वास्थ्य विभाग पाँच सौ के रिकार्ड बनवला का बाद कवनो जश्न मनाई कि ना !\nसोनभद्र में डाला बाजार का लगे सड़क दुर्घटना में सात लोग के जान जाये के खबर\nसोनभद्र में डाला बाजार का लगे कोयला लदल एगो ट्रक के पलटला से ओह पर सवार सात गो मजदूरन के मौत हो गइल बा आ करीब डेढ़ दर्जन लोग घवाहिल हो गइल बा.\nराष्ट्रमंडल खेल आयोजन समिति में सुरेश कलमाडी के नजदीकी दू गो पदाधिकारी, टी एस दरबारी आ संजय महेन्द्रू के बेटन रिले में घोटाला के आरोप में गिरफ्तार कर लिहल गइल बा.\nरतन टाटा कहलें कि एगो मंत्री के घूस ना दिहला का चलते टाटा के एयर लाइन ना शुरु हो सकल\nउत्तराखंड में एगो कार्यक्रम में शामिल होखे गइल रतन टाटा एगो सवाल का जवाब में कहलें कि साल १९९५ से तीन बेर ऊ तीन गो प्रधानमंत्रियन का कार्यकाल में सिंगापुर एयरलाइन्स का साथ संयुक्त उपक्रम शुरु करे के कोशिश कइलें बाकिर हर बेर उनका से घूस माँगल गइल. एगो मंत्री सी एम इब्राहिम का विरोध का चलते सफल ना हो सकलें. बाद में एगो उद्योगपति कहलें कि आपलोग गजब के बेवकूफ हैं. मंत्री को पंद्रह करोड़ चाहिये थे और आपको दे देना चाहिये था.


नइखीं जानत कि का हो गइल ? – Anjoria\nJan 20, 2011 अँजोरिया\nबाकिर आजु दुपहरिया में अँजोरिया आ एकर सगरी सबडोमेन के सस्पेंड कर दिहल गइल रहे. ई अँजोरिया पर भइल हमला का चलते हो सकेला भा कवनो दोसर तकनीकी गड़बड़ी.\nएह चलते कुछ दिन खातिर अँजोरिया पर नया लोग रजिस्टर ना कर पाई. पुरनको यूजर के छँटनी हो रहल बा. जवने यूजर नेम संदिग्ध बुझाई ओकरा के हटा दिहल जाई. हमरा संख्या से मतलब नइखे काहे कि जानीले अस्सी फीसदी रजिस्टर्ड यूजर फेक होलें, बेमतलब होलें. असल में स्पैमर खोजत रहेले कि केने जगहा बा आपन स्पैम घुसेड़े खातिर. अगर गलती से राउर यूजर नेम डिलीट हो जाव त खिसियाएम मत. एगो इमेल भेज देम ओकरा के सुधार लिहल जाई.\nएह असुविधा खातिर हम अपना पाठकन से क्षमा चाहत बानी.


इस बार: रंग जिंदगी के\nबढि़या लिखले बाड़ऽ तू आपन संस्मरण. गंवउन के लोग के गंवार कहे के चलन भले होखे. जितना प्यार रिश्तन में गांव-ज्वार में बा ओकर रति भर अंश ना मिलिहे शहरवन में. अपनापा जेतना गांव में आजो बाटे. परिवार में रचल-बसल बा मेल-बहोर आजो खूब झोंटा-झोंटी, लड़ाई-तकरार, गाली-गलौज होखै के बादो में. उ देख के गर्व होला कि हम गांव के बिटवा हनी.


टटका खबर, शुक,2अप्रैल 2021 – टटका खबर\nचुनाव देश-दुनिया भोजपुरी पट्टी मनोरंजन\nApr 2, 2021 कुशीनगर, गोण्डा, जीएसटी, दादा साहेब फाल्के अवार्ड, देवरिया, बलिया, बिधानसभा चुनाव, मऊ, ममता बनर्जी, मुख्तार अंसारी, रजनीकांत, वाराणसी, शेयर बाजार, सारण\nमशहूर अभिनेता रजनीकांत के साल 2019 के दादासाहेब फाल्‍के पुरस्‍कार से सम्‍मानित करे के एलान सूचना आ प्रसारण मंत्री प्रकाश जावडेकर कइले. उनुका के ई पुरस्कार अगिला महीना के3तारीख के दीहल जाई. घोषणा करत जावडेकर कहलन कि पचास बरीस से रजीकांत फिल्‍मी दुनिया के बेताज बादशाह बाड़न. उनुकर काम सूरज जइसन दमकेला. अपना प्रतिभा, लगन, आ हुनर से रजनीकांत लोगन का दिल में आपन अलगे जगहा बना लिहले बाड़न. जाने जोग बा कि दादासाहेब फाल्‍के पुरस्‍कार भारतीय सिनेमा के सबले प्रतिष्ठित पुरस्‍कार हवे.\n12 दिसम्‍बर 1950 का दिने बैंगलोर में रहत एगो मराठी परिवार में जनमल रजनीकांत के नाम रखाइल रहल शिवाजीराव गायकवाड़. प्राथमिक शिक्षा बैंगलोर में भइल आ पढ़ाई का बाद रजनीकींत के नौकरी बैंगलोर ट्रांसपोर्ट सर्विस में लाग गइल आ ऊ बस कंडक्‍टर बन गइलन. बाद में मद्रास के अड्यार फिल्‍म संस्‍थान में अभिनय सीखत घरी तमिल सिनेमा का मशहूर निर्देशक के0 बालचन्‍दर के नजर उनुका पर पड़ल आ ऊ अपना फिलिम अपूर्वारागनल में एगो छोटहन किरदार ला चुनत उनका के एगो नया नाम दिहलन – रजनीकांत. ई फिलिम 15 अगस्‍त 1975 का दिने रिलीज भइल रहुवे. रजनीकांत 160 से अधिका फिलिमन मे काम कइले बाड़न आ एहमें सबले अधिका तमिल फिलिम बाड़ी सँ. एकरा अलावे ऊ हिन्दी, तेलुगु, कन्‍नड, मलयालम, आ बंगला फिलिमों में काम कइले बाड़न.\nएहसे पहिले रजनीकांत के साल 2000 में पद्मभूषण आ साल 2016 में पद्म विभूषण से अलंकृत क चुकल बिया केन्द्र सरकार.\nकोरोना पसार के दुसरका दौर के रफ्तार गँवे होखे के कवनो संकेत नइखे मिलत. आठ राज्य – महाराष्ट्र, छत्तीसगढ़, कर्नाटक, पंजाब, केरल,तमिलनाडु, गुजरात, अउर मध्‍य प्रदेश – में रोजे कोरोना के नया मामिला लगातार बढत जात बाड़ी सँ. देश के कुल कोरोना मरीजन में करीब 85 फीसदी एही राज्यन में बाड़ें.\nपश्चिम बंगाल के 30 गो आ असम के 39 गो विधानसभा सीटन पर काल्हु बियफे के वोटिंग के काम निकहा से हो गइल. पश्चिम बंगाल में 80.43 प्रतिशत आ असम में 73.03 प्रतिशत मतदाता वोट डललें. एह दौरान बात फइलल कि नंदीग्राम में आपन हार के अनेसा देखत ममता बनर्जी अब कवनो अउरो सीट से चुनाव लड़ सकेली. बाकिर साँझ होत तृणमूल कांग्रेस का तरफ से एकर खंडन कर दीहल गइल. दिन में वोटिंग का दौरान ममता बनर्जी एके बूथ पर कई घंटा से बइठल रह गइली आ उनुकर बिनबिनात बयान एह बीचे लगातार आवत रहल. लोगन के धमकावत कहली कि चुनाव बीतला का बाद सभकर कान अईंठल जाई. केन्द्रीय बल कहिया ले रहीहें.\nसारण जिला के जलालपुर इलाका के रूदलपुर गांव आग से जरके एगो औरत के मौत हो गइल. हालांकी मरे वाली औरत के बाप मांझी इलाका के माड़ीपुर गांव के उपेंद्र सिंह जलालपुर थाना में प्राथमिकी दर्ज करवलें कि उनुका बे़टी के शादी का बादे से ओकरा ससुराल के लोग दहेज ला प्रताड़ित करत रहलें आ अब ओकरा के जरा के मार दिहले बाड़ें.\nमशरक पुलिस के सुबह वाली गश्ती का दौरान राजमार्ग 90 पर मशरक प्रखंड कार्यालय का नियरा पीछे से आवत एगो ट्रक गश्ती वाहन में टक्कर मारत भाग निकलल. एह हादसा में तीन गो पुलिस जवान घवाहिल हो गइले.\nगोण्डा जिला के धानेपुर इलाका में बियफे का दिने चेकिंग का दौरान एगो कार से सात लाख रुपिया जब्त कइलसि पुलिस. यूपी पंचायत चुनाव के मद्देनजर आजुकाल चेकिंग चलत बा.\nवाराणसी के मिर्जामुराद इलाका में होलिका दहन का दिने भइल एगो नाबालिग के हत्या आ कई लोगन के गोली मारके घवाहिल करे का मामिला में पुलिस बियफे का दिने तीन जने के गिरफ्तार क लिहलसि.\nदेवरिया जिला के रूद्रपुर इलाका में बियफे का दिने भूसा मशीन से निकलल चिंगारी से आग पसर गइल आ एहसे पांच गो गांव के 200 एकड़ खेतन में खड़ा फसल जर के राख हो गइल.\nबलिया जिला के सदर कोतवाली इलाका में शहर के ओवरब्रिज पर मोतरसाइकिल से जात सुखपुरा इलाका के सोबईबांध निवासी दयानंद तिवारी आ उनुका पत्नी कमलावती के ठाँवे पर मौत हो गइल. दुनु के उमिर साठ पार के रहुवे. उनुका मोटरसाइकिल के एगो बोलेरो वाला टक्कर मारत भाग गउवे.\nकुशीनगर के नेबुआ नौरंगिया इलाका के एगो गाँव में जमीनी विवाद में दू फरीकन का बीच भइल लड़ाई में एगो औरत के मौत होखे के खबर बा. एगो अउर औरत घवाहिल भइल बिया.\nमऊ के घोसी लोकसभा से बसपा सांसद अतुल राय यूपी सरकार से गोहार लगवले बाड़न अपने पार्टी के विधायक मुख़्तार अंसारी से अपना जान के खतरा बतवले बाड़न आ अपना सुरक्षा के गोहार मुख्यमंत्री, प्रमुख सचिव गृह, आ पुलिस महानिदेशक से लगवले बाड़न. एह बीच इहो पता लागल बा कि रोपड़ जेल में मुख्तार के सेवा में लागल एंबुलेंस भाजपा महिला मोर्चा के क्षेत्रीय महामंत्री डॉ अलका राय के हॉस्पिटल का नामे पंजीकृत बावे.\nएह मार्च में जीएसटी राजस्‍व एक लाख 23 हजार 902 करोड रुपिया के बटोराइल बा. पिछला मार्च से ई 27 प्रतिशत अधिका बा. केन्‍द्र के कहना बा कि एहसे साफ होखत बा कि कोविड महामारी का बाद देश के आर्थिक स्थिति में सुधार हो रहल बा.\nदेश के शेयर बाजार में एह हफ्ता के आखिरी कामकाजी दिने बियफे के सेंसेक्स में 521 अंक के बढत आ निफ्टी में 177 अंक के बढत दर्ज भइल. ई तेजी कुछ चुनिन्दे शेयर में ना हो के समहर होखत लउकल.


holi – Hum Bhojpuria\nप्रायोजित बा नागरिकता संशोधन अधिनियम पऽ विरोध\nHum BhojpuriaMarch 5, 20201min9710\nलेखक: आर. के. सिन्हा\nनागरिकता संशोधन अधिनियम (सीएए) जब से संसद के दूनू सदन से पारित भइल बा, बस विरोधे विरोध देखे के मिल रहल बा। एकरा में कवनो शक नइखे कि सीएए के खिलाफ चल रहल सभ प्रदर्शन सिर्फ आ सिर्फ राजनीतिक साजिश से प्रेरित बा।\nअल्पसंख्यकन से एकदम दूर हो चुकल कांग्रेस शाहीन बाग के माध्यम से मुस्लिम लोगन के नियरा आवे के चाहत बिया, तऽ वाम दल एही माध्यम से दक्षिणपंथ आ हिंदुत्व के घेर के मोदी सरकार के खिलाफ देश भर में माहौल बनावे के फिराक में बा। ई पूरा विरोध प्रायोजित बा। एगो सुनियोजित रणनीति के तहत ही महिला आ लइकन के एह आंदोलन में चेहरा बनाके आगे कइल गइल बा। एह प्रदर्शन के खुद-ब-खुद प्रचारित करे वाला लेफ्ट लिबरल, रैडीक्लाइज इस्लामिस्ट, आम आदमी पार्टी आ कांग्रेस के साथे वाम दलन के आपन एजेंडा बा, जे शाहीन बाग के बहाने आपन राजनीतिक रणनीति तइयार कऽ रहल बाड़न। बुद्धिजीवी वर्ग पहलहीं से आपन कथित उदार प्रवृत्ति के वजह से अल्पसंख्यकन के तरफ झुकाव रखे वाला रहल बा आ एह दौर में तऽ वामपंथी बुद्धिजीवी व्यवहार में असहिष्णुता के स्तर पऽ पहुंच गइल बाड़न। उनका व्यवहार के बौखलाहट शब्दन के अमर्यादित प्रयोग आ कुप्रचार के जरिए साफ-साफ देखल जा सकेला। अगर यकीन ना होखत होखे तऽ तमाम बुद्धिजीवियन के सोशल मीडिया के खंगाल लीं। ओहिजा रउआ नरेंद्र मोदी आ अमित शाह के लेके गाली-गलौच आ हेट प्रोपोगेंडा से जादा कुछ ना मिली।\nनागरिकता संशोधन अधिनियम (सीएए) के विरोध के नाम पऽ देश भर में हिंसा करवावे के सुनियोजित प्रयासन के लेके बड़ खुलासा भइल बा। ऊ खुलासा ओह दावन के पोल खोल के रख देले बा जवना में कहल जात रहे कि ई लोग देश आ संविधान के बचावे खातिर प्रदर्शन कऽ रहल बा। पता चलल बा कि आगजनी, तोड़फोड़, धरना के पीछे पीएफआई के हाथ बा। पीएफआई एनजीओ होखे के आड़ में राष्ट्र विरोधी गतिविधियन में पूरा तरह लिप्त बा। जांच में खुलासा भइल बा कि दंगा करावे खातिर करीब 120 करोड़ रुपिया खर्च कइल गइल बा। जवना के प्रमाण ईडी के अनुसंधानकर्ता लोग जुटा लेले बा। नागरिकता संशोधन अधिनियम के विरोध के नाम पऽ जवन खेल खेलल जा रहल बा, ओकर कलई अब खुले लागल बा। जानकारी के मुताबिक, अब तक के जांच में पीएफआई के 73 गो बैंक खाता के पता चलल बा, जवना में 27 गो बैंक अकाउंट पॉपुलर फ्रंट ऑफ इंडिया के नाम पऽ खोलल गइल बा।9गो बैंक खाता पीएफआई से जुड़ल संगठन रिहैब इंडिया फाउंडेशन के बा अउर इहे संगठन 17 गो अलग-अलग लोगन अउर संगठन के नाम पऽ 37 गो अउर बैंक खाता खोल के रखले बा। एह 73 गो बैंक खाता में भइल लेन-देन के जांच में बड़ा खुलासा भइल बा। जांच एजेंसियन के चकमा देवे खातिर 73 गो खाता सभ में करीब 120 करोड़ रुपिया पहिले जमा करावल गइल, बाकिर थोड़-बहुत खाता में छोड़ के मय खाता के खाली कऽ दिहल गइल। एह दौरान एह बात के पूरा ध्यान राखल गइल बा कि जांच एजेंसियन के नजर में बिना अइले हवाला ट्रांजेक्शन से पइसा सही जगह पहुंच भी जाए।\nअइसे त एह देश में हिंदुत्व के खिलाफ नफरत फइलावे वाला एजेंडा वामपंथियन आ कट्टर इस्लामवादियन के बरिसन से चलत आ रहल बा। ई नफरत साल 2014 में मोदी के शासन में अइला के बाद बौद्धिकता के बौखलाहट के संगे-संगे व्यवहारो के बौखलाहट बन गइल। इंटलेक्च्यूअल भइला के सबसे आसान तरीका बा कि रउआ अल्पसंख्यकन के प्रति उदार दिखीं आ बहुसंख्यकन के प्रति आक्रामक रुख अख्तियार करत रहीं। एही वजह से हिंदुवादी संगठनन के जी भर गाली देवे वाला तथा कथित छद्म धर्मनिरपेक्ष बुद्धिजीवी शरजील के पक्ष में आ खड़ा होखेलें। उनका ओहिजा कम्युनल आ देशविरोधी नफरत ना लउकेला। शाहीन बाग के प्रदर्शन में जब तख्तियन आ पोस्टरन पऽ स्वास्तिक आ हिंदू सांस्कृतिक आ धार्मिक प्रतीकन के अनादर होखेला तऽ बुद्धिजीवी वर्ग के भीतर के खुशी दुगुना हो जाला। बरिसन से ई लोग स्वास्तिक के नाजीवाद से जोड़त रहल बा अउर हिंदू संस्कृति के पवित्र प्रतीक स्वास्तिक जब शाहीन बाग के प्रदर्शन में लहरावल गइल पोस्टर में अपमानित हो रहल बा, (एह पोस्टर में स्वास्तिक के मुस्लिम औरतन के पैर के नीचे दिखावल गइल बा) तऽ बुद्धिजीवी वर्ग के भीतर दबल नफरत गुदगुदाहट में तब्दील हो जात बा। एह प्रोपोगेंडा में नागरिकता संशोधित कानून के बहाने नागरिकता पऽ कम अउर ओकरा आड़ में भारत के प्रधानमंत्री नरेंद्र मोदी अउर गृहमंत्री अमित शाह के खिलाफ नफरत फइलावे वाली बात जादा हो रहल बा। विरोध करे वाला लोग अभद्र भाषा आ असहिष्णु रवैया अपनावत अमर्यादित टिप्पणी क रहल बा। अब अइसन बुझात बा कि मोमबत्ती ब्रिगेड वाला सगरो लोग छुट्टी मनावे चल गइल बा।\nईयाद करीं शाहीन बाग से आइल हमनी के एगो प्यारी भारतीय बच्ची के ऊ वीडियो जवना में ऊ कहत बिया कि ‘मोदी-शाह हमनी के मारे के चाहत बाड़ें अउर डिटेंशन कैंपन में राखे के चाहत बाड़ें। ऊ हमनी के कपड़ा-लता भी ना पहिने दीहें अउर ना हमनी के समय प खाना दीहें। एकही वक्त के खाना मिली… उहो भोरे-भोरे। हमनी के एकरा खिलाफ इहवां (शाहीन बाग) आइल बानी जा। मोदी मुसलमानन के सिर काट दिहन।’ छोट-छोट लइकन के मन में भरल गइल ई बात हमनी कथित बुद्धिजीवी समाज के ही देन हऽ। जदि मोदी के खिलाफ माहौल बनावे के बा तऽ लइका आ मेहरारूअन से बढि़या कवनो हथियार एह लोगन के नइखे लउकत। कुछ वामपंथी रंग में रंगल पत्रकार शाहीन बाग के उजला पक्ष दिखइहें अउर एह उजला पक्ष में हजारन के भीड़ में से कुछ चुनल मुस्लिम महिला लोगिन से ऊ बात करिहें जे बताई कि ऊ लोग अपना मन से एहिजा सीएए के खिलाफत करे आइल बा। मुस्लिम समाज के मन में भय के माहौल बा आ हमनी के चाहत बानी जा कि मोदी शाहीन बाग आवस। ई महिला लोग जब कहेला कि हमनी के अतना झेलत बानी जा तऽ हमनी के आवे वाला नस्ल के का-का झेले के पड़ी। एह लाइन के वायर आ एकरा जइसन एजेंसी पूरा मोंटाज के संगे दिखावेला। जवना से ई संदेश जाए कि पिछला कुछ बरिस में जब से नरेन्द्र मोदी के सरकार सत्ता में आइल बिया भारत में मुस्लिम खतरा में बाड़न। आरफा खान शेरवानी एगो खास एजेंडा के तहत रउआ लोगन के शाहीन बाग के उजला पक्ष दिखावेली। बाकिर, कबो उहे स्थिति पीएफआई के दफ्तरन में ना खोज पावेली, उनकर कैमरा ओहिजा तक जइबे ना करेला। जब सरकार सीएए, एनआरसी आ एनपीआर के लेके सारा स्पष्टीकरण दे चुकल बिया। संसद से देश के प्रधानमंत्री भी मुस्लिम समुदाय के भरोसा दिलावे खातिर सब स्थितियन के साफ कऽ चुकल बानी। एकरा बाद अब शाहीन बाग में का बांचल बा? सिर्फ आ सिर्फ काल्पनिक भय अउर डर के माहौल, जवना के ओहिजा के कुछ स्थानीय मुस्लिम नेता सभन के राजनीतिक लाभ मिल सके। शरजील इमाम के भारत विरोधी भाषण के समर्थन करे वाला लेफ्टिस्ट हमेशा मुस्लिम रैडिकलाइजेशन पऽ चुप्पी साध लेलें।\nनागरिकता संसोधन कानून संसद के दूनू सदन में भारी बहुमत से पारित भइल बा, ई कवनो ढकल-छुपल बात नइखे। कानून के कवनो प्रावधान छुपल रहिए नइखे सकत। फिर भी देश में अफवाह फइलावल गइल कि सीएए मुसलमानन के देश से बाहर निकाले के कानून हऽ। जबकि कानून साफ करत बा कि ई केहू के नागरिता छीने वाला कानून ना हऽ। एह कानून के देश के कवनो नागरिक से कवनो लेवे-देवे के नइखे। बलुक, 1955 के नागरिकता कानून के संशोधित कऽ के ई व्यवस्था कइल गइल बा कि धार्मिक प्रताड़ना के कारण 31 दिसंबर, 2014 के पहिले पाकिस्तान, बांग्लादेश अउर अफगानिस्तान से भारत आइल हिन्दू, बौद्ध, सिख, जैन, पारसी आ ईसाई लोगन के भारत के नागरिकता दिहल जा सके। एह विधेयक में भारतीय नागरिकता प्रदान करे खातिर आवश्यक 11 बरिस तक भारत में रहे के शर्त में ढील देत एह अवधि के खाली5बरिस तक भारत में रहे के शर्त के रूप में बदल दिहल गइल बा। कानून एह से जादा कुछ नइखे कहत। बाकिर\nअफवाहबाज दंगा करवावे से बाज ना अइलें आ अब लोगन के गलत जानकारी देके धरना-प्रदर्शन करवा रहल बाड़ें।\nबहरहाल जरूरत एह बात के बा कि मुस्लिम समाज के बौद्धिक वर्ग सामने आके कठमुल्ला लोगन के असलियत सामने ले आवे, जे आपन कुत्सित मानसिकता के संगे पूरा मुस्लिम जमात के भीतर बेमतलब भय पैदा क रहल बा। जवन बात कानून में हइले नइखे ओकर भय दिखा के उनका के उकसा रहल बाड़न। अइसन लोग जे दोसरा देश के अल्पसंख्यकन के पीड़ा नइखे समझ सकत ऊ एह देश के अल्पसंख्यकन के हितैषी कइसे हो सकत बा। हमरा शक बा कि जहनियत से शताब्दियन पीछे जीये वाला ई लोग ‘इस्लाम खतरा में बा’ के बात कह के मुस्लिम समाज के बीच अपने देश में वैमनस्यता के बीज बो रहल बा। ओह लोगन के दिक्कत एह बात से बा कि दोसरा मुल्क से प्रताडि़त अल्पसंख्यक खास कऽ के हिंदुअन के भारत सरकार संरक्षण काहे दे रहल बिया? ओहिजा के बहू-बेटियन के इज्जत लूटत बा त लूटे। हर बरिस हजारन बेटियन के अगवा कऽ के निकाह करा दिहल जाला। संभवत: एह तरे प्रताडि़त कऽ के धर्म परिवर्तनो ओह लोगन खातिर एगो जेहाद बा। जे एह जेहाद के समर्थक बा उहे सीएए अउर एनआरसी के खिलाफ लोगन के गुमराह कऽ के आंदोलन करवा रहल बा। मुस्लिम समाज के अइसन लोगन से सावधान रहे के चाहीं। बहुसंख्यक समाज शांत बइठल बा। बाकिर, ओकर सब्र के बान्ह टूटे मत। एही में सबकर भलाई बा ।\n(लेखक राज्य सभा सदस्य आ हिन्दुस्थान न्यूज एजेंसी के अध्यक्ष हईं ।)\nसदा आनंद रहे एही द्वारे !\nHum BhojpuriaMarch 5, 20201min13271\nका कहीं ! हैप्पी होली कहत तऽ बानी बाकिर कुछुओ हैप्पी लागत नइखे। मन के बगइचा में कोयल कुहूकत तऽ बिया बाकिर आम मोजरात नइखे। सदा आनंद रहे एही द्वारे के भावना अबहियों उफान पऽ बा, बाकिर सच्चाई तऽ कुछ अउरिये लउकता। आखिर के आ काहे हमनी के फगुनी बयार में माहुर घोरऽता? आपन फगुआ तऽ अइसन ना रहल हऽ । एह फाग के मौसम में भी आग लागल बा। नफरत के आग। पूरा देश जरऽता। दिल्ली दहकऽता।\nअइसन मौसम में फाग के राग कढ़ावहूं में डर लागऽता। कहीं हमनी बेसुरा तऽ नइखीं हो गइल।\nना-ना, हमनी के बिल्कुल सुर में बानी जा। ‘हम भोजपुरिआ’ के पहिलका अंक ‘महात्मा गांधी विशेषांक’ निकलनी जा। आजादी के लड़ाई के समय गांधी जी विरोध के एगो जबरदस्त तरीका सउंसे दुनिया के देनी- सत्याग्रह। शांति से अहिंसा के राहे विरोध जतावल। ई बहुते कारगर भइल। बाकिर आज तऽ गजबे हाल बा। विरोध जतावे खातिर लोग बस जरावऽता, रेल के पटरी उखाड़ऽता आ एक-दोसरा के जानो ले लेता। उहो भारत जइसन देश में, जहवां केहू के साथे जाति, धर्म, भाषा, रंग, क्षेत्र भा अउर कवनो आधार पऽ भेद-भाव ना कइल जाला। कट्टरपंथ आ हिंसा के जगह नइखे इहवां। शर्म आवे के चाहीं। आग लागी तऽ सभकर घर जरी। ना कादिर बचिहें, ना कामेश्वर। ईयाद रखे के होई कि दंगाई ना हिन्दू होला, ना मुसलमान अउर इंसानियत हिन्दू-मुसलमान से ऊपर के चीज हऽ।\nनफरत के ईलाज प्रेम हऽ। ‘हम भोजपुरिआ’ के दुसरका अंक वसंत आ प्रेम पऽ केंद्रित रहे आ अब ई तिसरका अंक फगुआ पऽ केंद्रित बा।\nफगुआ! आहा! चांद-तारा से सजल बिसुध रात छुई-मुई लेखां सिहरता। सोनहुला भोर मुसुकाता। प्रकृति चिरइन के बोली बोलऽतिया। कोयल कुहुक के विरहिनी के जिया में आग लगावऽतिया। खेत में लदरल जौ-गेहूं के बाल बनिहारिन के गाल चूमऽता। ठूंठो में कली फूटऽता। पेड़ पीयर पतई छोड़ हरियर चोली पहिर लेले बा। आम के मोजर भंवरन के पास बोलावऽता। कटहर टहनी प लटक गइल बा। मन महुआ के पेड़ आ तन पलाश के फूल बन गइल बा। हमरा साथे-साथ भउजी के छोटकी सिस्टर भी बउरा गइल बाड़ी। माधो काका भांग पीके अल्ल-बल्ल बोलत बाड़न। ढोलक, झाल-मंजीरा के संगे सिन्हा चाचा के गोल दुआरे-दुआरे फगुआ गावऽता। बड़की भउजी हफ्ता भर पहिलहीं से जहां ना रंगे के ओहू जी रंग देत बाड़ी। माई माथा पऽ अबीर लगा के मुंह में गड़ी-छुहाड़ा डाल देत बिया आ जुम्मन चाचा सीना से लगा के होली के शुभकामना देत बाड़न। तले आंख खुल जाता। बाहर के सच्चाई वाला मंजर से रोआं-रोआं सिहर जाता।\nभाई हो, हम फेर कहब कि होली होखे बाकिर खून के ना, रंग के। ऊंच-नीच, जाति-पात, बड़का-छोटका के देवाल ढाह के, सियासत के खोल से बहरी निकल के, झूठो के मर्यादा के बान्ह तूर के, मस्ती में डूब के, मुक्त कंठ से, दमदार स्वर में…आईं एक साथे गावल जाये – जोगीरा सारा रा रा रा रा रा।\nआईं होलिका जरावल जाय। ओह में गोंइठा, चइली, चिपरी, सिक्का, हरदी, नरियर, गुड़ डालीं भा मत डालीं आपन नफरत, इरिखा, कलंक, डर, डाह, हम-हमिता जरूर डालीं। नफरत के होलिका दहन होखे तबे सच्चा होली मनी।\nअंत में हम इहे कहब –\nकींचड़-कांदो गांव के सब फागुन में साफ\nमिटे हिया के मैल भी, ना पूरा त हॉफ।\nHum BhojpuriaMarch 5, 20201min7010\nवसंत पऽ शानदार अंक\n‘हम भोजपुरिआ’ के वसंत अंक देखनी। पहिले हमरा एकर पता ना रहे। एगो दोस्त हमरा के बतवलस एह ई-पत्रिका के बारे में। भोजपुरी खातिर ई एगो अच्छा शुरुआत बा। वसंत प एतना बढि़या अंक पढ़े के मिलल। एकर सम्पादकीय पढ़नी, एह में मनोज भावुक जी के प्रेम पर लाइन बहुत प्रासंगिक लागल। जल आ जंगल संरक्षण पर लेख भी अच्छा लागल। ई पत्रिका संस्कृति के संगे-संगे आज के जीवंत समस्या पऽ भी फोकस करऽता। अक्षयवर जी के स्मृति में लिखल संस्मरण उहां के ईयाद ताजा कऽ दिहलस। धरती पऽ आइल वसंत आलेख में वसंत के एतना बढि़या वर्णन हाल फिलहाल कवनो पत्रिका में ना आइल रहे। बलमुआ के गांव रे…शीर्षक आलेख बढि़या आ चटपटा लागल। पुलवामा शहीदन के ईयाद भी पुरान घाव के ताजा कऽ दिहलस। हमार पहिला प्रेम कहानी बढि़या लागल। कुल मिला के पत्रिका संग्रहणीय बा।\nभोजपुरी के बढ़त कद\n‘हम भोजपुरिआ’ के वसंत अंक मोबाइल पऽ पढ़नी। पढ़ के अच्छा लागल। वसंत पऽ एतना बढि़या सामग्री इकट्ठे पढ़े के मिलल। वसंत अंक मोबाइल पर देखला के बाद हम तीन घंटा पढ़ते रह गइनी आ पते ना चलल। हम बस में सफर करत रहीं आ हमार उतरे के समय कब आ गइल हमरा पते ना चलल। अगर ई पत्रिका छप के आइत त हमरा जादे खुशी होइत। काहे कि आजकल व्हाट्स-ऐप, फेसबुक पऽ रोज पचहत्तर गो चीज पढ़े के रेकोमेन्डेसन आवेला, लेकिन केहू ध्यान ना देवेला। एही से बढि़यो चीज के केहू के रेकमेंड करीं त लोग देखबे ना करेला। खैर, हम तऽ एकर प्रिंट ले के रखेम। शाहरुख खान के भोजपुरी सिनेमा आवऽता, इहो एगो बढि़या बात बा। अइसे हमरा गिरमिटिया के बारे में जादे जानकारी नइखे। सब आलेख पढ़नी आ सब अच्छा लागल। पहिले से जादे लोग अब भोजपुरी के लेके संजिदा भइल बा। ई बढि़या बात बा। ‘हम भोजपुरिआ’ टीम के बहुत-बहुत बधाई।\nआनन्द आ गइल\n‘हम भोजपुरिआ’ के वसंत अंक देखनी, बहुत अच्छा लागल। एकर पहिलको अंक हम पढ़ले रहीं, अच्छा लागल रहे। केहू जाने वाला हमरा के गांधी जी वाला अंक के बारे में बतइले रहे। उ अंक त बड़ रहे लेकिन हम धीरे-धीरे सारा पढ़ गइल रहीं। तबे से हम\nदू-तीन हाली ‘हम-भोजपुरिआ’ के साइट खोल के चेक कइले रहनी कि एकरा दूसरा अंक में का आई। जब 18 तारीख के देखनी कि वसंत अंक आइल बा, त मन खुशी से झूम गइल। फेर हम काम-धाम निपटा के अस्थिराहे बइठ के मोबाइल खोल के वसंत अंक पढ़े के शुरू कइनी। एक-एक पन्ना पढ़त-पढ़त, दू-तीन घंटा केंगनी बीत गइल पते ना चलल। वसंत के सम्पादकीय लेख त मन के कुरेद देहलस। स्कूल के समय ईयाद आ गइल, जब हमनी के टीनएजर रहनी जा। सरकारी क्वाटर में रहत रहीं जा आ फूल के बगइचा में खूब खेलीं जा। खैर, इहो अंक हमरा बहुत पसंद आइल।\nनयका पीढ़ी के भोजपुरी पढ़ावल जरूरी बा\nआज के पीढ़ी के लइका सब के इंगलिश खाली सिखावले नइखे जात बलुक भोजपुरी बोले से रोकलो जाता। जब तक हमनी के ई मानसिकता से ना निकलेम सऽ भोजपुरी के उत्थान संभव नइखे। बाकिर हम एगो ई बात जरूर कहेम कि एह पत्रिका में बहुत क्वालिटी के मटेरियल आइल बा। एह में छपल सगरो आलेख के पढ़ गइनी हऽ। हमरा किताब कलेक्शन के शौक बा, हम एह अंक के संजो के रखेम।


जबरा मारबो करी आ रोवहूं ना दी : बाति के बतंगड़ – 22 – Anjoria\nजनवरी 22, 2017 जबरा मारबो करी आ रोवहूं ना दी, बाति के बतंगड़\nआपन देश गजबे ह. एहिजा तरह तरह के अजूबा देखे के मिलि जाला. सबले बरियार नेता के तानाशाह बतावत तरह तरह के विशेषणन से नवाज दीहल जाला आ नवाजे वाला निश्चिन्त रहेला कि ओकरा खिलाफ कवनो कार्रवाई नइखे होखे वाला. जे खुद जेल भेजे लायक होला उहो उनुका के जेल में डाले के बात करत रहेला.\nजेकर बेकत अधिका बा ओकरो धूला-गरदा करा दीहल जाला आ ऊ रोईयो ना पावे. निरदयी सरकार मानहीं के तइयार ना होले कि ओकरो राज में कतहीं धूला-गरदा हो सकेला. भर जगहे धूरा-गरदा होखे तबहूं. आपन देश गजबे ह. गाँव के बेकतगर परिवार होखला का बावजूद ऊ आपन त्योहार ना मना सके, अपना बेकत के दाह संस्कार ना करा सके. आ निरदयी सरकार ई सोच के मस्त रहेले कि सेकुलर बयार के माहौल में केहु ओकर कुछ ना बिगाड़ सके. ऊ अपना राज में पास पड़ोस से बोलवा के अतना अनेरियन के अपना राज में बसवा दिहले बावे कि ओकनी के अत्याचार पर रोवहूं के बेंवत नइखे केहू का लगे. आ गँवे-गँवे एह अनेरियन के बेकत एह रफ्तार से बढ़ल जात बा कि जल्दिए भर गाँव ओहनिए से भर जाई आ मूल बाशिन्दा आपन भाषा, भूषा, पहचान सगरी बदल लेबे ला मजबूर हो जइहें ना त अपना जगहा से बेदखल हो के कवनो दोसरा जगहा सरन खोजे लगीहें, कश्मीर के पंडितन लेखा. आपन देश गजबे ह.\nजेकरा अबर रहे के चाहीं से जबर बनि जाई आ ऊ जबरा नवका अबरन के मारबो करी आ केहु के रोवहूं ना दी. रोई त ओकर आवाज सुने वाला केहू ना रही. उलटे ओकरे प अछरंग लगा के ओकरे के दोसी ठहरा दीहल जाई. आपन देश गजबे ह. पचासन बरीस से जे देश के हर संस्था के बरबाद करत आपन वंशवाद चलावत रहल से आजु संस्थानन के खतम होखे के रोना रोवत बा. करोड़ों के घोटाला का जुर्म में सजा पा चुकल चोर जमानत प छूट के जेल से बहरा राजनीति करत बा आ जेपी सेनानी के भत्ता उठावत बा. मास्टरी क के टुटही साइकिल से चले वाला अपनही ना, अपना भर खानदान साथे खरबो के मालिक बन के बइठल बा. आपन देश गजबे ह.\nचिटफंड घोटाला में शामिल लोग प कानूनी कार्रवाई होखी त ऊ कहे लगीहें कि ओकरा से राजनीतिक बदला लीहल जात बा. गिरोह के मुखिया कही कि राजनीति करे खातिर केहू से दस-पाँच लाख के घूस ले लीहला में कवनो दोस ना माने के चाहीं. अपने गोल के धन-सम्पति गोल करे का मामिला में जमानत प छूटल महतारी-बेटा कहत बाड़ें कि नीमन दिन तबे आई जब ओकरा हाथे राज आई. ओकर नीमन दिन त ढेर दिन ले रहल अब आम जनता के नीमन दिन आवल चाहत बा त ओकरा बरदाश्त नइखे होत. आपन देश गजबे ह.\nईमानदारी के नाम पर गद्दी प आइल गिरोह के गतर-गतर बेइमानी में डूबल बा. कहत बाड़ें कि चुनाव लड़े जोग धन नइखे ओकरा लगे आ एह राज से कूद के ओह राज ले मुख्यमंत्री बने के सपना देखत चलत बा. जे दोसरा के तानाशाह बतावत बा ऊ अपना खिलाफ आवाज उठावे वाला के जेल में डालत चलत बा. इमाम खातिर सरकारी खजाना लुटावे में कवनो दोस नइखे देखल जात बाकिर पंडित-पुजारी ला फूटलो कौड़ी नइखे निकलत. आपन देश गजबे ह. आ एकरा ला जिम्मेवार हमनिए का बानी जा जे अपने में सिर फोड़उअल करे में बाझल बानी जा. अपना लोगन प होखत अत्याचार का खिलाफ खड़ा नइखीं होखत जा. हालात इहे बनल रहल त जल्दिए ना त बाँस रही ना बँसुरी बजावे के जरूरत रहि जाई.\nबजावत रहल जाव तबले आपन आपन पुपुही. आपन देश गजबे ह.


राज्यसभा में भाजपा के बहुमत शायदे हो पाई – टटका खबर\nखुला मंच टटका खबर\nFeb 25, 2018 बहुमत, भाजपा, राज्यसभा\n– हरिराम पाण्डेय\nराज्यसभा के 245 सीटन में से भाजपा के लगे 58 आ कांग्रेस का लगे 54 सांसद बाड़ें. अप्रैल में 55 सीटन पर होखे जा रहल चुनाव का बाद एह समीकरण में कुछ बदलाव आई बाकिर भाजपा के शायदे बहुमल मिल पाई. अकेले के बाते छोड़ीं, राजगो के मिला के ई नइखे होखे वाला.\nसाल 2014 के लोकसभा चुनाव के री बहुमत का साथे सत्ता में आइल भाजपा का बारे में राजनीतिक पंडितन के भविष्यवाणी रहल कि5बरीस बीतते राज्योसभा भाजपा के बहुमत हो जाई. बाकिर अइसन हो ना सकल. इहो कहात रहे कि आपन एजेंडा लागू करे खातिर सरकार संसद के संयुक्त सत्रो बोला सकेले बाकिर उहो ना भइल.\nअब अपना संख्या बल का बूते कांग्रेस एर सरकार के अनेके विधेयकन के लटका के राखे में सफल हो गइल. अप्रैल का चुनाव का बादो एनडीए के गणित 35 फीसदे ले चहुँप जाई बाकिर ई आकंड़ा बहुमत से बहुते दूर रही. एहसे सरकार के आपन विधेयक पारित करावे में बहुते मेहनत भा मान मनउव्वत करे के पड़ी. ओने विपक्ष तय कर के रखले बा कि एह सरकार के रगड़ देबे के बा. विपक्षी कोशिश बा कि मोदी के एगो कमजोर इंसान का रूप में देखावल जाय.\nमोदी जी के बॉडी लैंग्वेज आ बातचीत से झलकत उनका मनोविज्ञान से अइसन लागत बा कि मोदी जी महसूस करत बाड़ें कि “केहू समुझे के कोशिश नइखे करत कि ऊ अजना कुछ करज बाड़न, अतना कुछ कइल चाहत बाड़न.\nदरअसल बहुमत प्राप्त नेतन का साथे ई अइसन सिंड्रोम बन गइल बा जवन हर काल में हर नेता का साथे भइल बा. एह निराशा कै दूर करे ला ऊ नेता अपना चमचन से राय लेबे लागेला. नेहरूओ अइसने कइलें, नतीजा भइल 1962 के चीन युद्ध. इमरजेंसी का दौरान इंदिरो जी नइहे कइली आ हालात अइसन बिगड़ल कि कांग्रेस बुरी तरह से हारल.\nराज्यसभा के विपरीत समीकरण आ माथे आइल चुनाव देखत मोदी जी के बहुते सोच समुझ के ऊपरी सदन में कवनो विधेयक राखे के चाहीं.\nलेखक के ब्लॉग खोजखबर का आधार पर


भाजपा के नेता लोग अब दिल्ली कब्जा खातिर तैयार हो रहल बा – Anjoria\nDecember 16, 2013 Editor लस्टम पस्टम 0\nरामचेला आज सबेरे बाबा लस्टमानंद के लगे अइले आ आवते बोलले, बाबा हो, अबकी चुनाव में त कांग्रेस डूब गइल. अब केंद्रो में भाजपा के पक्का चांस बा. उनका पहिले गांव के कई लोग बाबा से इहे कहले रहे. इहां तकले कि बाबा के बेटवों कहऽतारे सँ. उनहुं के मन में झक उठ गइल. ई का मामला बा कि ‘ना सूत ना कपास आ जोलाहन में लाठा लाठी!’ अबहीं चुनाव के तारीखो ना आइल आ लागल लोग भविष्यवाणी करे.\nबाबा के मन में ना जाने का आइल. कहले, हो रामचेला, जानऽ तारऽ भाजपा में प्रधानमंत्री के कंडीडेटन के उम्मीदवार फाइनल बा तबो एगो अलग लिस्ट बन रहल बा. ई अलग बात ह कि लिस्ट के संगे मारा मारी, गारा गारी शुरू हो गइल बा. पार्टी त तहरे अइसन मान ले ले बिया कि अबकी ऊ जीत जाई. एही से सब सीनियर नेतवा जे बाड़े सन अपना के प्रधानमंत्री के लायक बूझऽ तारे सँ. पार्टी में बड़ा संकट आ गइल बा. हर केहुए मुंह उठवले चलल आवऽता कि हमरा के पीएम बनावऽ ना त हम अलगा भइनी. अब बड़ा कठिन हालत हो गइल बा. एही से जइसे इम्तहान में होला ओसहीं आइडिया तैयार कइल गइल कि सब कंडिडेट के रेटिंग कइल जाई.\nमाने कि, सबके रेट तैयार होई कि केकरा के केतना नम्बर दिहल जाउ. ओह में सबके एगो नम्बर दिहल गइल बा. इहो तय भइल बा कि जबले पार्टी कवनो कंडीडेट ना घोषित करी तबले सब केहु के ‘पी एम इन वेटिंग’ मान लिहल जाई. अब लिस्ट तइयार हो गइल बा आ कुछ शुरुआती नांव बा – नरेंद्र मोदी, लाल कृष्ण आडवाणी, राजनाथ सिंह, नितीन गडकरी, अरुण जेटली, सुषमा स्वराज, वैंकया नायडू इत्यादि. ई सब नांव के ले के भारी विवाद बा आ मोदी जी त घोषित उम्मीदवार बाड़े बाकी सब केहु लिस्ट में अपना नम्बर पर खिसियाइल बा. ई बात जब राजद के नेता लालू भइया से जेल में पूछल गइल, त ऊ कहले, भाग बुड़बक, रेलवे अस एक आदमी के आर ए सी में डाल दऽ आ बाकी लोग के वेटिंग में डाल द. मामला ठीक हो जाई.


पाकिट में दाम नईखे तऽ राउर कवनो मान नइखे – Anjoria\nMar 14, 2012 भोजपुरी, लस्टम पस्टम\n‘एगो कहावत बा कि पाकिट में दाम नइखे तऽ राउर कवनो मान नइखे। गांव में कहल जाला कि मरद के मरद रुपिया हऽ ना तऽ सब मरद के मर्दानगी बेकार. काल कई जगहि चुनाव के रिजल्ट आइल. बड़े बड़े ज्ञानी लोग कहल कि भ्रष्टाचार के चलते कांग्रेस हारल. अब का कहीं जे लोग भ्रष्टाचार मेटावे के बात करऽ ता ऊ बुड़बक हऽ. हम तऽ भ्रष्टाचार के भविष्य के लेके निश्चिंत बानी. ई एकदम सत्य हऽ कि खाली हमनिये के देस में भ्रष्टाचार और भ्रष्टाचरियन के खातिर तमाम संभावना आ सुविधा बा. हमनिये के ई हुनर हऽ कि हमनी का कहीं भी, कबहुओं करप्शन के बुनियाद रख सके नी सन. क्षेत्र चाहे राजनीति के हो चाहे संस्कृति के, हम कदाचार के बीया उगाइये लेनी सन. अपनहुं खाये नी सन आ साने वाला के भी खाये दबाये के पूरा मोका देनी सन. ई तो भ्रष्टाचार के पवित्र नियम हऽ कि दोसरा के मुट्ठी गरम कइला बिना, आपन मुट्ठी गर्म ना हो सकेले.\nआज करप्शन के नांव पर उहे लोग हो-हल्ला मचा रहल बा, जेकरा करप्ट होखे के मौका ना मिलल. जसहीं मौका मिली, ऊ आपन ओठ सी लिहें. ई रीति जमाना से स चलि आ रहल बिया. लोग भ्रष्टाचार के विरोध करत समय ई ताक में लागल रहे ला कि उनका कब मलाई के परमानेंट सोर्स मिल जाई. अइसन होतहीं ऊ लोग भ्रष्टाचरियन के जमात में शामिल हो जाई. देश में भ्रष्टाचारी लोगन के संख्या एही से बड़ रहल बाआ बड़त रही. कुछ लोग तऽ करप्शन के विरोध एह से कर रहल बा कि चर्चा में आ जाईं. ऊ भ्रष्टाचार के संस्कृति के मुखालिफ हऽ लोग आ कहीं जे अगर उनकरा से करप्शन कुछ बोले के कह दिहल जाउ तऽ एकतरफा बातियाई लोग. उसकी गहराई में ना जाई लोग. खुद चाहें केतनो भ्रष्ट चाहे दुराचारी काहे ना बने के चाहे लोग लेकिन भ्रष्टाचार के गरिअवले बिना उनका अंघी ना आवे. ई बौद्धिक बेईमानी ना तऽ आउर का हऽ?\nभ्रष्टाचार के संस्कृति के नित नया आयाम देवे में हमनी के जन-हितैषी राजनेता लोग महत्वपूर्ण योगदान कइले बा लोग. सत्ता पावे के ई मतलब ना होला कि आप हमेशा जनता के बारे में ही सोचे चाहे उनकर सुख-दुख के ख्याल राखे. अपना आ अपनन के बारे में भी सोचे के परेला . पइसा कहां से आई, कइसे आई एह पर गहन मंथन करे के परेला . तमाम तरह के योजना बनावे के परेला. गांव के भले बुझाउ कि कि सत्ता में रहिके पइसा कमाइल बहुत आसान हऽ, पर वास्तव में ई बेहद मुश्किल काम हऽ. बैलेंस बनाके चले के होला . छवि साफ-सुथरा रखे के होला. चेहरे के रूप-प्रतिरूप के साधे-संवारे के होला. अगर विधायक चाहे मंत्री बाड़े तऽ जनता के नजर में रहे पड़ेला. एक बेर पद से हट गइले तऽ केहु ना पूछे . सोचीं केतना कठिन काम हऽ. छवि भी बनावे के बा और पैसा भी. हालांकि बड़का तबका के लोगवन खातिर मसकिल तनी कम बा. जइसे अफसरन खातिर ई रास्ता तनी असान बाघोटालन में नेता जल्दी आवे ला लोग आ अफसर बाद में! हलांकि फंसेला दूनों में केहु ना. ना बड़का मछरी आ ना छोटका सिधरिया. आ केकड़न के तऽ चान्दी बा. भ्रष्टाचार के केकड़ा हर जगहि मौजूद बाड़े सन. एही से ई दोहरा रवैया बन होखे के चाहीं. करप्शन के विरोध बन कईल जाउ. आ ऐगो बात अउरी बा कि जे दूचार आदमी ईमानदार रहिये गइल तऽ का होई. बस अतने नऽ कि लोग कही, फलनवा बड़ा इमानदार रहले. एह से कवन पद्म पुरस्कार मिल जाई. ई पुरस्करवो ऊ बेइमनवां ले जइहें सन. एह से आटा चाउर आ माटी के तेल मिली ना. ऊ तऽ ओकरे मिली जेकरा लगे अर्थ बा उहे समर्थ बा ना तऽ सब बेअर्थ बा. जे सांच कहीं तऽ हमनी के ई भ्रष्टाचरियन के सभ्यता संस्कृतियो के नायक बना देले बानी सन. एगो तऽ बात तय बा कि भ्रष्टाचार बढ़ी तऽ अर्थव्यवस्था के रफ्तार बढ़ी. अब केहु दू नम्बर से पइसा कमाई तबे नु आलीसान बंगला बनवाई ना तऽ ईमानदारी से कमावे वाला तऽ पांच सौ हजार वर्गफुट के फ्लैट बैंक से लोन ले के कीनी आ ओही के देत देत मरि जाई. जब खबर आवेला कि भारत कें रुपिया स्वीस बैंक में! जमा बा तऽ मन गदगद हो जाला. विदेशी लोग दांत से अंगुरी दबा के कहेला ‘ओह इंडिया इज सो रीच.’ ई जान जाई कि भ्रष्टाचार के बिना हमनी का माने हमार देश वर्ल्ड पावर ना बन सके.


यारी की रेलगाड़ी - आपन माटी\nMay 1, 2019 May 1, 2019 Kundan Chaudhary\t0 Comments #jaipur #tour #dostan #yari #bhojpuri #masti\nआज के ब्लॉग खातिर एगो दिलचस्प कंटेंट मिल गइल बा… आशा बा रउवा लोग के पसन्द आई भा रउवा सभे अपना के एह से जोड़ के देखेम… त ई अब रउवा सोझा…\nहाई स्कूल के आपन दोस्त-संघतिया सब के याद करीं?\nमिडिल स्कूल वाला दोस्तन के भी याद कर के देखी?\nदिमाग पर तनिका अउर जोर दीं भा बचपन के पहिला-दूसरा में संघे पढ़ल दोस्तन के याद क के देखीं?\nकुछ-कुछ याद आ गइल होइयसन… कुछ के खाली चेहरा याद होइ नाम ना। कवनो इतना दूर चल गइल होइ की शायद ही रउवा कभी ओकरा से मिल पाई…। भा कवनो इतना बदल गइल होइ की रउवा मिल ही ना पायेम।\nचलीं अब हम आपन कहानी पर आवsतानी… बात जब दोस्तन के होला त दिल में हिलोर होखे लागेला…। अब हमनी के स्कूल लाइफ खत्म हो गइल बा… भा कॉलेज लाइफ चालू होखे वाला बा। (12th appeared in this year) त बात ई बा की हमनी के सब केहू के फील्ड चेंज हो गइल बा…। केहू कहीं जाइ-केहू कहीं, ओहि ई अब मुश्किल बा की हमनी के फिर एक साथ हँसी-मज़ाक करे खातिर, एक दूसरा के टाँग खिंचाई करे खातिर… मस्ती करे खातिर एक साथ मिल पाई जा। एहि से हमनी के7आदमी के टूर तैयार भइल हा। “जयपुर टूर”।\nएह टूर के खास बात ई रहल हा की एमे हमार पहिला क्लास से ले के हाई स्कूल तक के दोस्त शामिल रहल हन। अब एह से बढ़ खुशमिज़ाज़ मौका भा टूर कहीं ना मिली। भले गरमी के दिन बा लेकिन टूर जयपुर के रहल हा। एकर कारण ई बा की ई टूर एगो सोचल-समझल, जानबुझ के कइल साजिस के कारण सफल भइल हा। बात ई बा की छः जाना लोग आपन NDA के फॉर्म के सेन्टर जयपुर डलsलस। ई NDA भाजपा के गठबंधन वाला NDA ना ह, ई NATIONAL DEFENCE ACADEMY वाला ह। सातवाँ जन हम रहनिया त हम फॉर्म ना भरले रहनी लेकिन कहनी की तहनीsलो के परेशान करे खातिर हमू साथ चलेम।\nई त बात भइल टूर के चालू भइल के, अब तनी बात होखे टूर के तैयारी के… त बात ई बा कि जब टूर फाइनल भइल ओकरा बाद छः के छः अइसन बाड़sसन की ठेल के टिकट करावे के पड़लs… रोज निहोरा करे के पड़लs, बिना रिजर्वेशन के ट्रैन में का गति होला सब के सपना देखावे के पड़लs तब जा के जाए के टिकट भइल लेकिन आवे के ना, माने लौटानी के टिकट ना भइल।\n19/04/2019 इहे डेट ह जब टूर चालू भइल…7जाना के टोली बनारस में चढ़ल… “अजमेर गरीब नवाज” में… एह ट्रेन के बारे में बस एतने कहेम ट्रेन ई साचो में गरीब बिया… माने एतना गरीब की मालगाड़ी के पास करावे खातिर एकरा के घण्टा भर रोक देहल जात रहल। अब ई चर्चा छोड़ी… बात करीं सफर के। हम अभी तक ज्यादातर सफर जनरल बोगी में कइले रहनिया जेनरल बोगी के एगो खासियत ह की भले ग़ज़न होला आदमी के बाकी आदमी बोर ना होला… उहे रिजर्वेशन में ग़ज़न ना होला लेकिन अकेला आदमी बोर हो जाला। लेकिन बात जब दोस्तन के संघे सफर के होइ त बोर शब्द शब्दकोश से ही गायब हो जाला। पता ही ना चलुवे बनारस से 20 घण्टा बाद कब जयपुर पहुँच गउवे आदमी। बस जवन मज़ा आइल बा उ नइखी लिख सकत। उ त रउवा सब भी आपन पुरान दोस्तन के साथे टूर फिक्स क के कर के देखी… महसूस तबे हो पाई हमार फीलिंग।\nजयपुर सिटी के नाम पिंक सिटी बा, काहे की इहा के सब दीवार, सब ना भी त सार्वजनिक दीवार पिंक पेंट (गुलाबी रंग) से रंगल बा। बाकी हमरा बिचार से ई शहर ग्रीन सिटी भी बा…। अभी तक हमार घुमल कुछ सिटी में जयपुर ही सबसे ज्यादा हरियाली युक्त रहे। पर्यटन केंद्र के रूप में जयपुर त प्रसिद्ध ही बा…। हम बस एकाद फ़ोटो शेयर कर सकतानी बाकी रउवा मन करे त रउवा भी आपन दोस्तन के संघे जयपुर घूमे के प्लान बना सकेनी…।\nजयपुर ही ना कहीं के टूर करीं लेकिन आपन बचपन भा स्कूल के दोस्तन के संघे टूर कर के देखी बहुत अच्छा लागी।\nमामा पंचर वाले 24 घण्टे सेवा उपलब्ध…\nई ऊपर वाला लाइन के साथ ब्लॉग के एहिsजा रोकेम बहुत लंबा हो गइल बा…?\nदुनिया के सबसे बड़sहन तोप\nअरावली के गोद में किला\n” ई बचपन कबो ना आई “ →


Bhojpuri में पढ़ें- कहीं पुष्पम प्रिया जइसन हाल मत हो जाए PK के! | जगदूत न्यूज\nHomeपटनाBhojpuri में पढ़ें- कहीं पुष्पम प्रिया जइसन हाल मत हो जाए PK...\nBhojpuri में पढ़ें- कहीं पुष्पम प्रिया जइसन हाल मत हो जाए PK के!\nपरसांत किशोर चुनावी रणनीति में माहिर हो सकेले लेकिन नेतागीरी उनका खातिर आसान नइखे. नेता के रूप में ऊ एक बेर फेल हो चुल बाड़े. बिहार में जनक्रांति तs संभव बा लेकिन फौरन रिटर्न फरमूला से राजनीतिक क्रांति संभव नइखे. 2020 में लंदन रिटर्न पुष्पम प्रिया कॉरपोरेट कल्चर से बिहार के राजनीत बदले आइल रही. उनका साथे बिदेश में पढ़ल-लिखल ज्ञानी लोग के फौज रहे. एगो पूर्व आइआरएस अफसर भी उनकर मास्टर प्लानर रहन. पुष्पम एक बग्गे सीएम बने खातिर चुनावी मैदान में कूद गइल रही. दू जगे से चुनाव लड़ल रही. दूनो जगे जमनात जपत हो गइल. द प्लूरल्स पार्टी बनवले रही. पाटी का रहे एक तरह से कंपनी के ढांचा रहे. ई पाटी के खाता भी ना खुलल. वइसे भी चुनाव अलजबरा के कवनो फरमुला न हs कि खट से समीकरन सेट हो जाई. राजनीति में सफल होखे खातिर कय साल तक तपस्या करे पड़ेला. गांव-गांव के धूर फांके पड़े ला. जनता के हक खातिर लाठी भी खाये पड़ेला. पारासूट से टपकल नेता बिहार में शायदे सफल होइहें. जात जमात के जाल में अझुराइल बिहार के राजनीति फरमुलाबाजी से ना चली. नीलाभ नयन के बात काट के मलय मोहन कहले, हर नया परयोग के पहिले लोग ओकर हंसी उड़ावे ला. लेकिन जब ऊ सफल हो जाला तब लोग-बाग ओकरे बड़ाई करे लागे ले. परसांत किशोर कुछ सोच समझ के ही बिहार से राजनीत शुरू कर रहल बाड़े.\nकहले रहन बिहार में गाड़ब खूंटा, चल गइले बांगाल\nनीलाभ नयन कहले, परसांत किशोर फरवरी 2020 में आपन राजनीति के नाया खाका पेश कइले रहन. ऊ कहले रहन कि गांव-गांव के लइकन के जोड़ के बिहार में नाया लीडरशिप तइयार कइल जाई. एक सौ दिन तक बिहार के गांव- गांव में घूमे के घोसना भइल रहे. 8800 पंचाइत में से एक हजार जोग्य नौजवान के चुने के बात कहल गइल रहे. जोजना के मोताबिक परसांत किसोर ई लइकन के ट्रेनिंग दे के नाया नेतृत्व खड़ा करे वला रहन. ऊ दावा कइले रहन कि ई नाया राजनीति से बिहार दस साल के अंदर देश के टॉप टेन राज्य बन जाई. ऊ तs इहां तक चाइलेंज कइले रहन अब बिहार में ही खूंटा गाड़ के रहब. मकसद पूरा करे में पांच साल लागे भा दस साल लागे लेकिन अंतिम सांस तक बिहारे में रहब. लेकिन भइल का ? उनकर खूंटा उखड़ के बंगाल चल गइल. बिधानसभा चुनाव के पहिलहीं बिहार से बोरिया सिस्तर समेट ले ले. गांव-गांव से एक हजार नौजवान चुने के बात हवा हवाई रह गइल. हाल में जब उनकर कांग्रेस से डील टूट तs बिहार पहुंच गइले. अब पटना यूनभरसिटी के छात्र नेतन से मोलकात कर रहल बाड़े. दू साल के बाद उनका बिहार इयाद आइल बा. अगर ऊ कांगरेस में सेट हो जदइते तs का बिहार अइते ? खारिज भइला के बाद ऊ बिहार में शरण ले ले बाड़े. अब कवन गारंटी बा कि ऊ बिहार छोड़ के आपन अलेक्शन बिजनेस खातिर कवनो दोसर राज्य में ना जइहें ?\nजात-पात के राजनीति में ईमानदारी हवा हो जाला\nनीलाभ नयन के बात से मलय मोहन राजी ना रहन. मलय मोहन कहले, राजनीति में नाया प्रयोग भी सफल हो सकेला. ठीक बा कि पुष्पम प्रिया के करारी हार हो गइल. लेकिन असम में प्रफुल्ल कुमार महंत अउर दिल्ली में अरविंद केजरीवाल बिना कवनो राजनीति अनुभव के कमाल कर चुकल बाड़े. 1985 में केहू ना सोचत रहे कि असम में आंदोलन करे वला छात्र एक दिन सत्ता के सिंहसन पs बइठ जइहें . लेकिन अइसन भभइल. ऐही तरे जब अरविंद केजरीवार चुनाव लड़े के बात कइले तब उनकर राजनीतिक गुरु अन्ना हजारे खिसिया गइले. लेकिन ऊ नाया पाटी बना के 2013 में मुखमंतरी बन गइले. आजो मुखमंतरी बाड़े. मलय मोहन के बीच्चे में रोक के नीलाभ नयन कहले, असम अउर दिल्ली के राजनीतिक परिस्थिति से बिहार के तुलना ना कइल जा सके. असम में 126 विधानसभा सीट बा जब कि दिल्ली में महज 70 सीट ही बा. दिल्ली शहरी इलाका हs.\nशहर के सोच अलग होला. जे काम करी ओकरे भोट मिली. असम में घुसपैठिया समस्या के बिकराल रूप धरे से ही 1985 में असम गण परिषद के जीत भइल रहे. लेकिन बिहार जइसन बड़ राज्य में दिल्ली मोडल काम ना करी. 243 सीट पs लोग के साधल आसान बात नइखे. इहां के राजनीति में जातीय समीकरण ही निरनायक बा. केहू कतनो बिकास के बात करे लेकिन अंत में ओकरा जात-जमात के शरण में ही जाए के पड़ेला. का परसांत किशोर बिना जात पात के राजनीति में सफल हो सकेले ? डीपी ओझा बिहार के पूर्व डीजीपी रहन. शहाबुद्दीन पs कानूनी शिकंजा कसे से उनकर बहुत नांव भइल रहे. लेकिन 2004 में जब बेगूसराय से लोकसभा के चुनाव लड़ले तब उनकर जमानत जब्त हो गइल रहे. जात पात के राजनीति में ईमानदारी हवा हो जाला. फणीश्वर नाथ रेणु जइसन नामी साहित्यार भी ईहां चुनाव हार गइल रहन. इहां जात ही परधान बा. परसांत किशोर तकनीक पs आधारित नाया पाटी बनावे के बात कर रहल बाड़े. का उनकर सपना बिहार में सफल होई ? बिहार के राजनीत बहुत जटिल बा.\nबिहार के राजनीत में कइसे जगह मिली ?\nमलय मोहन कहले, प्ररसांत किशोर बिहार के बिकसित राज्य बनावे खातिर राजनीति में आ रहल बाड़े. ऐह बात खातिर तS उनकर सोवागत होखे के चाहीं. लेकिन कुछ लोग उनकर मजाक उड़ा रहल बाड़े. केहू कुछओ कहो, लेकिन उनका आवे से बिहार के राजनीति में खलबली तs मच गइल बा. तब नीलाभ नयन कहले, बिहार के राजनीत तीन खूंट में बंटा गइल बा. भाजपा, राजद अउर जदयू के आपन आपन हिस्सा बा. मोदी जी, नीतीश जी, लालू जी के नांव के बीच परसात किशोर भला केतना जगह बना पाइहें ? परसांत किशोर पहिले जदयू के उपाध्यक्ष रह चुकल बाड़े. 2020 में बिधानसभा चुनाव के पहिले भी ऊ जदयू के बिरोध कइले रहन. लेकिन उनका बात पs केहू धेयान ना देले रहे. अब 2022 में लोग उनकर बात के केतना गंभीरता से लिहें, ई बहुत बड़ सवाल बा. अइसे लोकतंत्र में हर कोई के राजनीत करे के अउर चुनाव लड़े के अधिकार बा. तब मलय मोहन कहले , धीरज धरs! कुछ दिन में सभ किलियर हो जाई.\nFIRST PUBLISHED : May 04, 2022, 19:53 IST


ब्रज भूषण के अगिला फिलिम "सेनुरा के लाली" – Anjoria\nदर्जनो फिलिमन के निर्देशन कर चुकल ब्रज भूषण के अगिला फिलिम “सेनुरा के लाली” बनावे के एलान पिछला दिने कइल गइल. एह फिलिम ला मुख्य किरदारन के चुने के काम चलत बा.\nई पूरा से महिला प्रधान फ़िल्म होखी. कहानी कुछ अइसन बा कि बाप अपना बेटी के कोठा प बेच देता. ओकरा बाद बेटी अपना बाप ले चंगुल से कइसे छूटत बिया आ आपन बदला लेतीया. कहतीया कि नारी अपना असल रूप में आ जाव त उ पूरा दुनिया पलट सकेले.\nनिर्माता हउवें अनुराग पाण्डेय आ कहानी विपिन ओझा के लिखल ह. कुल ८ गो गाना रही जवना के रिकॉर्डिंग जल्दिए करावल जाई. शूटिंग अगिला साल फरबरी २०१४ में मुम्बई, बिहार आ गुजरात के जगहन प करावल जाई.\nसेनुरा के लाली\nधीरेन्द्र चौबे के फ़िलिम "सेटिंगबाज़" के शूटिंग पूरा


पुलिस के नाक कटला से बचाईं | Anjoria's Weblog\nपुलिस के नाक कटला से बचाईं\nPosted on जून 17, 2012 by Anjoria\nएक दिन एगो प्रोफेसर साहेब, उनकर नांव ह रवींद्र पाठक जी, बिहार के सिवान जिला से आ के लस्टमानंद से भेंट कइले. बाते बात में पुलिस पर चर्चा चलि गइल त पाठक जी बड़ा दुखी हो के बतवले ‘आजुओ काल पुलिस के बारे में लोग के अच्छा विचार नइखे. एक दिन हमार मोबाइल फोन चोरी हो गइल. थाना में रिपोर्ट लिखवा दिहनी. पुलिस चोर के ध लिहलस. लेकिन जब हम गइनी त चोर थाना में ना रहे. पुलिस ओकरा के छोड़ चुकल रहे. लेकिन हमार मोबाइल जब्त क लिहले रहे. जब हम मंगनी त कहले कि मोबाइल के कोर्ट से छोड़ावे के परी. हम दंग कि चोर के त पुलिस छोड़ि दिहलस लेकिन मोबाइल कोर्ट से छूटि.’ बाबा तहार का विचार बा पुलिस कं बारे में.\nबाबा सुर्ती थूकि के कहले , हो पाठक बाबा रउआ त अइसन पूछऽतानी कि बुझाता कि कवनो चैनलीय पत्रकार हईं. बाकी ई जान लीं कि प्रात: स्मरणीय आ दुपहरिया के विस्मरणीय आ सांझ के असहनीय पुलिस के सबसे बड़हन खूबी ह कि ऊ सबके एके आंखि से देखे ले चाहे ऊ गुंडा होखो चाहे घोटालाबाज. चाहे ऊ शरीफ होखो चाहे मजदूर. जवन भ्रष्टाचार के ले के आतना हाला बा ऊ ई पुलिस के पवित्र संस्कृति ह. ई लोग गाली दिहला में आ गोली चलवला में ही माहिर ना होला लोग बल्कि आउर कई गो कला बा जेकर महारत ई लोग में रहेला. ई लोग टेबुल के नीचे आ परदा के पीछे के इसारा के खूब बूझेला. एकदम साफ डीलिंग होला ई लोग के. या त लाठी के भासा बूझेला लोग ना त पईसा के भासा. जेकरा हमनी का अपराध कहेनी सन ओकरा के ई लोग उद्योग बूझेला आ ऊ लोग के बसे खातिर अवसर आ जगहि दिवावे ला. एगो पुलिस अधिकारी बतवले कि समाज जेकरा से मुंह मोड़ लेला ओकरा हमनी का जीए के मौका देनी सन. ई केतना आदर्श समाज सेवा ह कि जेकरा के अपराधी कहि के समाज अलग क देला ओकरा के पुलिस सहारा देले. अब ओकर गलत मतलब लगा ल त केहु का करो.\nअब सड़क पर ट्राफिक पुलिस के ओर से लिखल लउके ला कि ‘वी केयर फार यू’ , माने हम रउरा सब के खेयाल राखी ले. अब अगर केहु गाड़ी चलावे वाला एने ओने ताको आ केहु के लाग जाउ, चाहे रउरा कवनो कारण से सिगनल ना मानीं त धराहीं के बा, लेकिन ऊ मामला के रफा दफा करे खातिर जवन फीस ले ला ऊ ओकर सेवा भावना आ समाज से पक्का निष्ठा के उदाहरण ह. अब रउरा कवनो ट्राफिक के नियम भंग कईनी त फाइन होई. अब ऊ डांड़ देवे जब ट्रेजरी में जायेब चाहे थाना में जायेब त टाइम बरबाद होई. राउर काम हरजा होई आ मन में तनाव बढ़ि. एके हाली ई सबसे छुटकारा मिल जाई. केतना मौलिक चिंतन बा. अब ई चिंतन के बड़ाई करे के बजाय लोग एकर बुराई करे ला. पुलिस वाला भाई लोग गांधी जी के परम भगत होला. हमेसा पाकिट में गांधी छाप कड़क नोट राखेला आ जादे से जादे उनकर फोटो वाला नोट लेवे के चक्कर में रहेला लोग. भारतीय पुलिस दुनिया के सबसे तेज पुलिस ह. एक हाली एगो अमरीकी पुलिस के अफसर आ एगो ब्रिटिश पुलिस के अफसर के संगे एगो भारतीय पुलिस के अफसर बइठल रहे. बात चलल कि के केतना देर में कवनो अपराध के सुराग खोज ले ला. अमरीकी पुलिस वाला अफसर कहलस कि हमनी का त चौबीस घंटा में पता लगा लेनी सन. ब्रिटिश कहलस कि हमनी का 12 घंटा में पता लगा लेनी सन. ई सुन के भारतीय पुलिस वाला ठठा के हंसलस आ कहलस कि हमनी का त अपराध होला के 12 घंटा पहिले से जानेनी सन कि कहां ऊ होई आ मामला में केकरा के सजा दिहल जाई. एगो सर्वे में आइल रहे कि हमार भारत के पुलिस भ्रष्टाचार के मामला में दुनिया में चौथा नम्बर पर बा. अब ई हम देशवासी लोग के कर्त्तव्य ह कि एकरा एक नम्बर पर ले आईं सन ना त बेचारी पुलिस के नाक कटा जाई.


Lazy people bathe three times inayear Those three days are Holi Khichdi and Satuan Bhojpuri: असकतियन के तीन नहान, खिंचड़ी, फगुआ आ सतुआन\nभोजपुरिया समाज में मीन संक्रांति यानी सतुआन के दिने लोग कवनो अमनिया इनार-कुआं, तालाब – पोखर आउर नदी में नहाला. ओइसे त जे गंगा किनारे के बा, भा जेकरा गांव के लगे कवनो नदी बिया त ओहि में सतुआन के नहाला, ना त लोग सरयू जी में नहाए के तवज्जो देला. सरयू के बारे में भोजपुरी समाज में मान्यता ह कि ऊ कुआंर नदी हई. ई संजोग बा कि ई अकेल नदी बा, जवना पर कवनो अभी ले बांध नइखे बनल.\nLast Updated: April 14, 2021, 2:32 PM IST\nभोजपुरी इलाका में जब कवनो आदमी ना नहाला, साफ सुथरा ना रहेला त ओकरा बारे में एगो कहाउत कहल जाला,\nअसकतियन के तीन नहान\nखिचड़ी,फगुआ आ सतुआन\nएकर मतलब ई ह कि असकती यानी आलसी लोग साल में तीने दिन नहाला, खिचड़ी माने मकर संक्रांति के, फगुआ माने होली आ सतुआन के दिन. ऊहे सतुआन आजु ह.\nसरयू में सतुआन के दिने नहान के वजह का बा, एकर ठीक-ठीक पता नइखे. बाकिर ई बा कि अक्सर मीन संक्रांति यानी सतुआन रामनमी के आसपास पड़ेला. रामनमी माने रामचंद्र जी के अवतार लिहला के दिन. ई पूरा संसार जान ता कि रामजी जवना अयोध्याजी में अवतार लेले रहले, ऊ सरयू नदी के किनारहीं बा. शायेद इहे वजह बा कि लोग रामजी के अवतार वाला चइत महीना में अक्सर पड़े वाला सतुआन के नहान सरयू जी में करेला.\nसतुआन के दिने भोजपुरिया समाज नहा-धोइ के पहिले बांम्हन-बिशुन खातिर आपाना सामर्थ्य भर दान करेला. अनाज-रूपिया पइसा के संगे सतुआ आ नवका टिकोढ़ा छुएला. फिर हाथ-मुंह धोई के सतुआ खाला.\nसतुआ खाए के दूगो तरीका बा. नून संगे सानि के ओकर पींड़ी बना के खाईं, भा ओकरा के लिबरी बना के पीहीं. चाहीं त ओकरा में नून के जगह मीठा, गुर, चीनी, राब आदि मिला के चाहीं त सानि के पींड़ी बनाके खाईं भा लिबरी बना के पी लीहीं.\nओइसे सतुआन के दिने पहिले राति खा भोजपुरिया घरन में दुहत्थी आ गुरूम्हा बनत रहल हा. नवका पीढ़ी के ढेरे लोगन के ना त दुहत्थी रोटिए के पाता होई, ना ऊ लोग गुरूम्हे जानत होइहें.\nदुहत्थी माने दू गो लोइया के मिला के एके में साटी के ओकर मोट-मोट दू परत वाली रोटी बनत रहल हा. तावा पर ओकरा के घीव भा खाए वाला तेल में सेंकल जात रहल हा. ई कुछु-कुछु परवठां नियर होत रहल हा. गुरूम्हा में आटा के लोरी घोरात रहल हा. ओकरा में मीठा मिलावल जात रहल हा. लोरी माने तनिका पातर घोरना. लोरी ओइसहीं बनत रहल हा, जइसे पुआ के लोरी होला. अंतर ई रही कि गुरूम्हा के लोरी पुआ के लोरी से तनी पनिगर होत रहल हा. एकरा बाद कराही भा बटलोही के आंच पर चढ़ा दियात रहल हा. कराही-बटलोही में घीव में जीरा के छौंका दियात रहल हा, फेरू ओह में घोरना कहीं भा पातर लोरी, डालि दियात रहल हा. ओह में नवका टिकोढ़ा के छिली के ओकर बिया निकालि के ओकर फांकी काटि के डालात रहल हा. एह लोरी कुछु-कुछु कढ़ी नियर पकावल जात रहल हा. तीन-चार उबाल के बाद ओकरा के उतारि लियात रहल हा. ओकरे संगे दुहत्थी रोटी के खाइल जात रहल हा.\nओइसे त पूरा भारते तीज-तेवहार के देश ह. हर मौसम के मिजाज के मोताबिक हर इलाका के आपन-आपन तेवहार बा आ ओकरा हिसाब से आपन-आपन भोजन. त पहिले सतुआन के दिने दुहत्थी आ गुरूम्हे के घरे-घरे भोग लागत रहल हा.\nएगो अउरी बात, दिल्ली-मुंबई हर जगह अब सालोंभर हर फल आ तरकारी मिलता. बाकिर भोजपुरी समाज के लोग पहिला दिने कच्ची अमिया यानी टिकोढ़ा के नेवान सतुआनिए के दिने करत रहल हा. पहिला दिने आम के टिकोढ़ा के चटनी सतुआनि के दिने सिलवटि पर पिसात रहल हा. आ एही दिने गुरूम्हा में ओकर फांकि डालि के पकावल जात रहल हा. भारतीय संस्कृति में नया अन्न-फल खाए के पहिले बाम्हन-बिशुन, मंदिर-साधु, संन्यासी के दान देबे के परंपरा रहल बा. मानल जात रहल हा कि जवन चीजु मिलता, ओकरा में समाज के ओहू वर्ग के हक बा, जे एकरा उपजावत नइखे, भा जेकरा पाले एह के ले आवे के क्षमता नइखे. जइसे-जइसे नवकी शिक्षा व्यवस्था से लोग शिक्षित होत गइल, प्रकृति आ समाज से समरूप राखे वाला एह परंपरा पर चोट पहुंचत चलि गइल. लोग एकरा के पिछड़ापन आ दकियानूस माने लगले.\nजमाना बदलला से भोजपुरिया समाज के ई ठेठ देहाती भोजन कथित प्रगतिशीलता के भेंट चढ़ि गइल. बाकिर दुनिया के एगो रीति ह. हर अघाइल समाज में एगो दौर अइसन जरूर आवेला, जब ऊ आपना जरि-सोरि के ओरि जाए लागेला. भोजपुरियो समाज अब पहिले नइखे रहल. इहवां के लोग सात समंदर पार तकले आपन झांडा गड़ले बाड़े. आपाना देस के बहरी ओह लोगन के अब आपना एथनिक भोजन, परंपरा आ संस्कृति खूबे यादि आवतिया. एह वजह से अब उहो लोग आपन पुरान आ ठेठ भोजन के खोजल शुरू कइ देले बा. दुहत्थी अब दिल्ली-मुंबई के कुछु परिवारन में लउके लागलि बिया. हं, गुरूम्हा से अबहीं ले मुठभेड़ ना भइल. लेकिन उमेदि बा कि ओकरो से होइए जाई.\nसतुआनि अइसन संक्रमण काल ह, जहंवा से गरमी के तीखापन बढ़त जाला. गरमी में सतुआ सबसे बेहतर फास्ट फूड तो होखबे करेला, संगे-संगे ऊ गरमी में शीतलता देबे वाला भोजन ह. शायद इहे वजहि बा कि सतुआनि के दिने सतुआ खइला के सुरूआत होत रहल हा. (लेखक उमेश चतुर्वेदी वरिष्ठ पत्रकार हैं.)


भोजपुरी में का बा - भोजपुरी में ऊ मिठास बा जइसे आमावा के मोजरा से रस चुएला | Bhojpuri cinema youtube google social media Video Bihar nodakm – News18 हिंदी\nभोजपुरी भाषा अपना आप में बहुत मधुर ह. गूगल के साथ यू-ट्यूब पर भी भोजपुरी के तमाम चीज भोजपुरी में मिल जाता आ भोजपुरी के खूब व्यूज आ लाइक भी मिलता. येसे साफ बा कि लोग अभियो भोजपुरी के पसंद करेला.\nLast Updated : October 07, 2020, 09:05 IST\nएगो बात ना बुझाला - जब अंगरेज सब जाहां जाले स धाड़ाधड़ अंगरेजी में बतिआवेलेस. बाङाल के लोग कवनो मुलुक में पहुंचि के बाङाली बोलेला, दक्खिन के लोग आपन आपन बोली आ भासा में जोर जोर से बतिआवेला, त भोजपुरी बोलेवालन के लाज काहें लागेला? खाली ए से कि अभी ले भोजपुरी के भाषा के मान्यता नइखे मिलि पावल, अभी ले भोजपुरी बोलिए भरि बा. बाकिर जावना बोली में बतिआवे आला करोड़ों लोग होखे ओकारा मान्यता के मोहताज होखेके चाहीं भाला?\nबड़ बड़ सहरन के के कहो, गांव में भी भोजपुरी से परहेज देखे मिलेला त बहुते दुख होला. भोजपुरी गाना-बजाना के नांव प त जवन परोसल जाता औकारा बारे में कहे सुने के कुछु बांचल नइखे. भोजपुरी सिनेमा में भी एगो-दूगो फिलिम के छोड़ि दीहल जाउ त बाकी त घूरे लेखा जामा भइल बा. बाकी अइसनो बात नइखे कि गाना-बजाना आ फिलिम से भोजपुरिये से भेदभाव आ परहेज करता लोग. हमनी के जब छोट रहनी जा तब घरे भोजपुरी आ स्कूल में हिंदी में बतिआईं जा.\nहिंदी आ अंगरेजी पाढ़ाई के साथे आछा होत गइल, बाकिर घर परिवार में भोजपुरी के आदत बनल रहल. आदति त अइसन हो गइल कि जेकारा से भोजपुरी में बतिआवे के आदति बा ओकारा से बतिआवे घरी ना मुंह से हिंदी निकलेला ना अंगरेजीए. आजु त हालत ई हो गइल बा कि भोजपुरी के के कहो, अंगरेजी के चकर में हिंदिओ के भाव नइखे मिलत जवन बहुते पहिले मिलि जाए के चाहत रहे. छोट प जब हमनी के दोस्तन से हिंदी में बतिआईं जा त बाबा, ईया आ बड़-बुजुर्ग लोग कहे कि ए लो के नाया नाया लगन लागल बा - अंगरेजी बोलता लोग.\nअसल में ऊ लोग पूरा जिनिगी भोजपुरिये बोलत गुजारि दीहल आ जब तेज स्पीड में हिंदी सुने लोग त बुझा ना पावे. त कहे लोग कि अंगरेजी ह. तब भोजपुरी छेतर के घरन में सहरो में हिंदी बोले के परथा ना रहे. अब त हालि ई बा कि गांवों में लोग बचवन के नइखे चाहत कि भोजपुरी बोल स. भले सबके भोजपुरी में ऊहे पूरबिया टोन सुने के मिलो, बाकिर बचवन के भोजपुरी नइखे लोग बोले दीहल चाहत. लोग के लागता कि अगर बचवन सब घरे भोजपुरी बोलिहन स त स्कूलों में बोले लगिहन स. जोकि स्कूल में केहू भोजपूरी बोलत सुनि ली त घर परिवार के बेइजती हो जाई.\nएहि से अब घरहूं में लोग बचवन से भोजपुरी में बतिआवे से परहेज करे लागल बा. एकर मतलब ईहो ना कि कवनो भासा से परहेज करे के जरूरत बा. जे जाताना भासा सीखि लेउ कमे बा. अगर सौख होखे त सीखहीं के चाहीं. अइसन कइगो भासा बाड़ी स जावना के जाने वाला के रोजगार भी आसानी से मिलि जाला. अब आईटी सेक्टर में भी अलग अलग भासा जानेवालन के पूछ बढ़ि रहल बा. भले ई बाजार के दाबाव होखे, बाकिर गूगल के भी मजबूरी में भारतीय भासा आपनावे के परल. सर्च से लेके आ अब त यूआरएल तक ले हिंदी में आ गइल बा.\nगूगल के साथे साथे यू-ट्यूब के भी एहसाने बा कि भोजपुरी वीडियो डाले के मोका मिल गइल बा. ए घरी त बिहार के गांव-गिरांव से यू-ट्यूब चैनल चल तारे से जवाना के घंटे भरि में लाखों में व्यूज दरज होता. आ खुसी के बात ईहे बा कि अइसन एगो-दूगो ना बलुक सैकड़न चैनल बनि गइल बाड़े स. ओ चैनलन पर कामेडी होता. रोमांस, ड्रामा आ ननद भउजाई से लेके गोतिनी के दोस्ती आ दुसमनी कुल्हि देखावे के कोसिस हो रहल बा. ऊंहा कवनो एकता कपूर त नईखी जे सास-बहू के साजिस आ काहानी सुनावसु, आ ना केहू एक्टिंग के ट्रेनिंग ले ले बा, बाकिर देखि सुनि के मन खुसी से चहके लागता.\nभोजपुरी विशेष - लालूजी लचार काहे भइले, कइसे मिली राजद के गद्दी?\nभोजपुरी के मतलब हिंदी के अपभ्रंस न होला. कवनो चीजु के नाम में '...वा' जोड़ि देला से भोजपुरी न बनि जाले - स्कूटरवा, बजरवा, मलवा, सिनेमवा... हर चीजु के आपन खासियत होखेला. अंगरेजी में ओकारा के 'कैरेक्टरिस्टिक फीचर' कहल जाला आ हिंदी में 'अभिलाक्षणिक गुण'. ठीक ओसहिं जइसे गुड़ आ चीनी दूनो अंगरेजी में स्वीट होखेला बाकिर दूनों के मिठास में आसमान जमीन के फरक होखेला. दिक्कत वाली बात ई बा कि ई कुल्हि लिखि के चाहें बोलि का सामझावल ना जा सके.\nअइसे त कवनो चीजु गरम होखेला आ कवनो ठांडा. हिंदी के बिगाड़ि के बोलेवाला बोलि दीहें कि गरमे त बा. टोकाला प त ईहो कहि देला लोग कि भोजपुरी में का बा? अब लोग सुने के तेयार होखे तो इत्मीनान से सामझावल जा सकेला कि भोजपुरी में का नइखे. जवन चाह कुल्हि बा. जइसन चाह ओइसन बा. बाकिर कुल्हि तबे बुझाई जब केहू गहराई से समझल चाहे. जेकारा भोजपुरी के साथे साथे हिंदिओ आ अंगरेजियो आछा से आवत होखे, ऊहे गहराई तक समझि बुझि सकेला.\nगरमे बोलाला से ना होई. कुल्हि चीजु खाली गरमे ना होखेला - ऊ 'तातल' भी हो सकेला आ 'धीपल' भी हो सकेला. तातल ऊ भइल जावना के अंगरेजी में - 'हॉट' कहल जाला. ओसहिं 'धीपल' ऊ भइल जावना के अंगरेजी में - 'ल्यूक वॉर्म' काहाला. बाकिर ई कुल्हि बात ऊहे समझि सकेला जे भोजपुरी के साथे साथे हिंदी आ अंगरेजियो के नीमन से पढ़ले लिखले आ बुझले समझले होखे.\nबिदेसिया फिलिम में एगो गाना ह - 'दिनवा गिनत मोरे...' ए गाना के सुमन कल्याणपुर गवले रहली. एही गाना में आगे के लाइन बा कबो धिआन से सुनबि सभे - 'बऊर लागे अमवा बाऊर भइले जियारा...' अइसन लाइन आजु काल्हु हिंदी में खासतौर प टीवी चैनलन प खूबे देखे के मिलेला. मने, अनुप्रास हिंदिए में ना होखेला भोजपुरियो में होखेला आ अंगरेजियो में होखेला - एलिटरेशन. हिंदी में आलांकार होला बाकिर अंगरेजी में ओकारा के राइम के कैटेगरी में राखल बा.\nरैप भी बिदेसिए बोली से देस में आइल बा. हिंदी में भी बहुते लोग रैप बहुत पहिले से गावत-बाजावत रहला हा, बाकिर रणबीर सिंह के फिलिम 'गली-ब्वॉय' से ई जादा लोगन तक पहुंचि गइल बा - 'अपना टाइम आएगा.' सहरन में रोजी रोटी खाती गांव से जाए वाला लोगन के बारे में मनोज बाजपेयी आ अनुभव सिन्हा के रैप ए घरी खूबे पापुलर हो रहल बा. डाक्टर सागर ए रैप के लिखले बाड़े. अब त समझ मे आ जाए के चाहीं कि भोजपुरी में फूहरता प उतरे बिना भी नीमन बात आछा से कहल जा सकेला.\nकम से कम अब त केहू के ई ना कहे के मोका मिले के चाहीं कि भोजपुरी में का बा? जवन चाहीं तवन बा. जवन खोजबि तवन मिली... ओइसहिं मधुर मधुर मधु लेखा - जइसे आमावा के मोजारा से रस चुएला.\nGorakhpur: बेटी की शादी है और कांग्रेस नहीं दे रही कार्यालय का किराया, मामला पहुंचा थाने\nTags: Bhojpuri Articles, Bhojpuri Movies, Bhojpuri News, Bhojpuri songs, Bhojpuri Videos


सब पर भारी पड़लन निरहुआ ‘‘बिहारी’’ – Anjoria\nसिनेमा भोजपुरी के जुबली स्टार दिनेशलाल यादव ‘निरहुआ’ के नइकी रिलीज फिलिम ‘‘एक बिहारी सब पर भारी’’ सगरी बिहारी में मजगर बिजनेस करत बिया. निरहुआ के शानदार एक्शन आ बेजोड़ संवाद से भरल एह फिल्म के पहिला हफ्ता के कलेक्शन बिहार में चालीस लाख रुपिया नेट रहल जवन कवनो भोजपुरी फिलिम के पहिला हफ्ता में सबले बेसी बा.\nबिहार के 55 गो सिनेमाघरन में एह फिलिम के अब दूसरका हफ्ता चलत बा. ‘एक था टाईगर’ जइसन रिकॉर्ड व्यवसाय करे वाली फिलिम का साथे रिलीज भइल एह फिलिम के सफलता से ई फेरू साफ हो गइल कि निरहुआ के आपन दर्शक वर्ग बा जे सिरिफ उनुके के देखल चाहेला.\nएह फिलिम में निरहुआ बिहारी नवही के भूमिका कइले बाड़ें आ साथ में दू गो नायिका बाड़ी अंजना सिंह आ अक्षरा सिंह. फिलिम के निर्देशन जगदीश शर्मा के बा आ निर्माता हउवें रवि शर्मा.


खबर एक नजर में (1 जुलाई 2011) – टटका खबर\nबिहार में नीतीश बनइहन लोकायुक्त\nकाल्हु अन्ना का साथ भइल भेंट में नीतीश कुमार इच्छा जाहिर कइलन कि ऊ बिहार में एगो अइसन भ्रष्टाचार विरोधी निकाय बनावल चाहत बाड़न जवना का दायरा में मुख्यमंत्री समेत सगरी अधिकारी आवसु. बतवलन कि बिहार में कुछ अइसन कानून पहिलही बनावल जा चुकल बा जवना में भठियरपन वाला मामिला पर साल भर का भीतर सुनवाई हो जाव आ भठियारन के संपत्ति सरकार जब्त कर सके. अन्ना के टीम बिहार के प्रशंसा करत कहलसि कि देश के बाकी राज्यन के बिहार से एह मामिला पर सीखे के चाहीं. नीतीश सवाल उठवलन कि सरकार आपन राय बतलवले बिना राज्यन से राय पूछ रहल बिया आ राज्यन के दुनु मसविदा भेजल गइल बा से काहे ? सरकार के अपना हिसाब से जवन मसविदा बनावे के तवना पर राज्य सरकारन के राय लिहल जाव तबे ठीक होई. कहलन कि अन्ना के संसद के विरोधी ना मान के संसद के सहयोगी माने के चाहीं.\nगुड़ खाएब बाकिर गुलगुला से परहेजो रही\nसंघ के आनुसांगिक संगठन विश्व हिन्दू परिषद तय कइले बा कि ऊ बाबा रामदेव का आन्दोलन के व्यापक समर्थन दी आ एकरा खातिर एगो संत शक्ति खड़ा करी. साथ ही बाबा रामदेव के राजनीतिक लड़ाई लड़े के रणनीतिओ समुझाई. बाकिर विहिप इहो साफ कहले बा कि ऊ बाबा रामदेव के व्यावसायिक गतिविधियन से दूरे रही. रामलीला मैदान से भागे के विहिप रणनीतिक असफलता मानत बा. साथ ही उनुकर आन्दोलन के समयो ठीक ना रहे. तब संघ रामदेव के आन्दोलन में कवनो रणनीतिक भूमिका में ना रहल आ एहू चलते रामदेव के असफलता के सामा करे के पड़ल. बजरंगो दल एह आन्दोलन का साथे जुड़े पर विचार करे जा रहल बा.\nजौनपुर में आजु सेना के भर्ती रैली चल रहल बा\nजौनपुर में आजु से सेना सैनिक, तकनीकि सैनिक, क्लर्क, एसकेटी, ट्रेड्समैन, आ जेनरल ड्यूटी वाला पद पर बहाली खातिर रैली शूरु कइले बिया. जौनपुर के तिलकधारी कालेज का परिसर में ई बहाली कार्यक्रम चलावल जा रहल बा. दू जुलाई के जौनपुर के अभ्यर्थी, चार जुलाई के गोरखपुर के, छह जुलाई के आजमगढ़ के, सात तारीख के मिर्जापुर के, आ आउ जुलाई के दिन बलिया के अभ्यर्थियन के बहाली कइल जाई. एह भरती रैली में कवनो गड़बड़ी भा बदइन्तजामी रोके के भरपूर इन्तजाम कइल गइल बा. भरती प्रक्रिया के पूरा जानकारी सेना के वेबसाइट से लिहल जा सकेला.\nदोसरा बैंक के एटीएम में जाये से पहिले पाँच बेर सोचीं\nअपना बैंक का अलावा दोसरा बैंक के एटीएम के इस्तेमाल महीना में पाँच बेर से बेसी ना कइल जा सकी. ओकरा बाद हर बेर इस्तेमाल कइला पर पइसा कटे लागी. एह इस्तेमाल में पइसा निकालले ना, अपना खाता के जानकारी लिहलो शामिल रही. पहिले मिनी स्टेटमेंट, बैलेंस के जानकारी लिहल, पिन बदलल जइसन काम निशुल्क रहे. दोसरे ई सुविधा खाली बचत खाता वाला लोग खातिर बा. चालू खाता वाला लोग के हर बेर दोसरा बैंक के एटीएम इस्तेमाल कइला पर शुल्क देबे के पड़ी. नियम आजु से लागू हो गइल बा.\nगहना खरीदला पर पैन कार्ड के नम्बर देबे के पड़ी\nआयकर के नजर जमाना से सोना चांदी के व्यापारियन पर बा जहवाँ करिया कमाई के जेवरात में बदले के काम धड़ल्ले से होला. अधिकतर लेनदेन बिना कागज रसीद के होला. बाकिर अब पाँच लाख रुपिया से बेसी के गहना खरीदे वाला के आपन पैन नंबर देबे के पड़ी. रिजर्वो बैंक बैंकन के निर्देश दिहले बा कि सराफा कारोबारियन के लेन देन पर नजर राखल जाव. अतने ना अब से डेबिट कार्ड लेबे से पहिले, साल में पचास हजार रुपिया से बेसी के जीवन बीमा प्रीमियम भरे वालन से, खाता में एक बार में पचास हजार रुपिया भा ओकरा से बेसी जमा करे वालन से, कवनो मोटरगाड़ी खरीदे वालन से पैन कार्ड के जानकारी लिहल जरुरी कर दिहल गइल बा. मतलब कि अगर रउरा टैक्स नइखीं देत त गहना गाड़ी कइसे खरीदत बानी ! तय मानीं कि जइसे जइसे कंप्यूटरीकरण बढ़त जाई तइसे तइसे करिया धन वालन पर शिकंजा कसात चल जाई.\nअनवर फर्रूखाबादी सुपुर्दे खाक भइलन\nहिन्दी फिल्मन के मशहूर गीतकार बयासी साल के अनवर फार्रूखाबादी के निधन परसो हो गइल रहे आ काल्हु उनका के फार्रुखाबाद में सुपुर्दे खाक कर दिहल गइल. अनवर साहब नाहियो त दू हजार गीत लिखले होखीहन फिल्मन खातिर. खास कर के “जिन्दगी भर नहीं भूलेगी वो बरसात की रात, एक अनजान हसीना से मुलाकात की रात” आ “हमें तो लूट लिया मिल के हुस्न वालो ने, गोरे गोरे गालो ने, काले काले बालो ने, जइसन गीत अभी बरीसन लोग का जुबान पर बईठल रहीहें सँ.\nईशांत शर्मा के जानदार गेंदबाजी से भारत आगे\nदुसरका दिन के खेल बरखा का चलते खराब हो गइला का बाद तिसरका दिने जब आधा घंटा से बेसी देर से खेल शुरु भइल त शुर में वेस्ट इंडीज के बल्लेबाज खेल सम्हारे के कोशिश कइलें बाकिर बाद में ईशांत के शानदार आ धारदार गेंदबाजी का चलते १९० रन बना के वेस्टइंडीज के पूरा टीम आउट हो गइल. ईशांत शर्मा पचपन रन का कीमत पर वेस्ट इंडीज के छह गो विकेट ले लिहले. बाद में खेल खतम होखे घरी ले भारत बिना कवनो नुकसान के अपना दुसरका पारी में २० रन बनवले बा.


खानल, खोनल, खोदल (बतकुच्चन – १३३) – Anjoria\nNov 9, 2013 बतकुच्चन\nआज चलीं कुछ खानल, खोनल, खोदल जाव. अब बात ला हमरा के खोदी मत काहे कि हम त बस खोरल चाहत बानी आ आग हमार लगावल ना ह.\nबात जब खोदला के आइल त खोदल देवाल के हो सकेला, जमीन के हो सकेला भा कवनो आदमी के. देवाल दीवार के बिगड़ल रूप ह, “द वाल” के ना. जइसे भोजपुरी के नियर आ अंगरेजी के नियर दुनु के मतलब एक होखला का बावजूद एकरा के एगो संजोग मानल जाला वइसही देवाल आ द वाल दुनु के मतलब एक होखला का बावजूद संजोग से बढ़ के कुछ ना ह. हमरा कवनो खदान के सपना नइखे आइल बाकिर एह घरी चरचा बस खोदला आ खोदववला के होखत बा त हमहू एह बहाने चहली कि कुछ खोर लिहल जाव.\nखोरल आगे के ना जाव कवनो भंडारो के खोरल जा सकेला. खोरला के मकसद बस सब कुछ उथल पुथल क देबे के होला. आ एहसे भुलाइल दबाइल कवनो चीझ मिलिओ सकेला. एही तरह जब आग धीमा पड़े लागेला आ उपर के परत राख से तोपाए लागेला त ओकरा के खोर के खउर दिआला. वइसहीं कबो कुछ भुलाइल खोजे खातिर लोग पूरा घर खउर देला. लागेला जइसे धरती डोलल होखे आ सब कुछ उथल पुथल क देले होखे. अब एह चरचा के अउरी खोरला बिना हम आगे बढ़त बानी. बाकिर आगे बढ़ला का पहिले तनी पिछला – ‘आगे के ना खोरल जाव’ – वाला बात पर लवटल जाव. पिछला बेर आग का संदर्भ में बात करत ‘आगे’ के इस्तेमाल भइल रहे. भोजपुरी के एह सुभाव का चलते हिंदी वालन के तनी अचकचाह लागेला. संस्कृते से दुनु बहिन उपजली भोजपुरी आ हिंदी. भोजपुरी बड़ बहिन होखला का बावजूद पिछुआ गइली जब छोटकी बहिन आगे निकल गइल. खैर एह पचरा में नइखे पड़े के. काहे कि छोटकी के आपन महतारी मानेवाला लोग बड़की से अधिका हो गइल बा. लेकिन एहिजा बात भोजपुरी के सुभाव के होत रहे जहाँ संज्ञो के रूप बदल जाला हिंदी का तरह विभक्ति चिह्न के बिंदी ना लगावल जाव. भोजपुरी में भी आ ही के इस्तेमाल कई बेर असहज लागेला भोजपुरियन के त संज्ञा के रूप बिगाड़े में हिंदी वाले सकुचा जाले. त अब “आगो” के बात करत आगा भा आगे निकलल जा सकेला.\nहँ त हम बतियावत रहीं खोदला के. कबो कबो ढेर देर से गुम्मी सधले आदमिओ के खोदल जाले कि कुछ त बोले. ई खोदल अंगरेजी के पोक कइला का तरह होला जेकरा से सगरी फेसबुकिया बढ़िया से जानत होखीहें. बाकिर कवनो जरूरी नइखे कि पोकियवला भा खोदला का बावजूद गुम्मी सधले आदमी कुछ बोलिए जाव. ठीक ओही तरह कवनो जरूरी नइखे कि खोदला का बावजूद ऊ चीझ भेटा जाव जवना ला खोदे के काम शुरू भइल रहुवे. याद करीं कबो कबो रउरो संगे अइसन भइल होखी कि खोजे चलनी कुछ अउर बाकिर भर घर खोर मरला का बाद ऊ चीझ त ना मिलल बाकिर कवनो दोसर अइसन चीझ मिल गइल होखे जवन भुलवा दिहलसि कि रउरा खोजे का चलल रहीं.\nवइसे त खोदल भा खोनल एके बात होला बाकिर तनी गहिराई से देखीं त लागी कि देवाल भा आदमी के खोदे ला त खोदला के इस्तेमाल अधिका सहज लागी बाकिर जमीन खोने ला खोदला से अधिका सहज लागेला खोनल. काहे कि खोनल शब्द खान का नजदीक लागेला. अब एह खोदल आ खोनल के जिकिर छेड़ के डर लागऽता कि कहीं कवनो भाषा प्रेमी हमरा के खाने में मत लाग जाव. खानल कूटल जानीले नू? ओखरी में मूसर के मार से खानले कूटल नू जाला.


बतकुच्चन – ३८ – Anjoria\nबतकुच्चन – ३८\nDec 12, 2011 बतकुच्चन\nपिछला दिने एगो सम्मानित पाठक के टिप्पणी आइल रहे कि भोजपुरी में श के इस्तेमाल ना होला. उहाँ के भोजपुरी के बढ़िया जानकार हईं आ भोजपुरी पर लगातार शोध करे में लागल बानी. अब एह बात से त हमरो विरोध नइखे कि भोजपुरी में श भा ष के इस्तेमाल ना होखत रहे. भोजपुरी में संयुक्ताक्षरो के परंपरा नइखे रहल. इहाँ ले कि चिल्होर वाला ल्ह, अन्हार वाला न्ह जइसन संयुक्ताक्षर लउके वाला के भोजपुरी में स्वतंत्र वर्ण मान लिहल गइल बा. बाकिर अब ले अगर कुछ नइखे भइल त आगहु ना होखे के चाहीं, एहसे हम सहमत नइखीं. सोच लीं कि अगर भगवान शंकर के संकर बना दिहल जाव त कतना बेजाँय लागी ! अंगरेजी में तवर्ग के ध्वनि ना मिल पावे ओही तरह हर भाषा में कुछ ध्वनि के अभाव देखल जा सकेला. मराठी के ळ के उच्चारण दोसरा भाषा वाला खातिर कतना मुश्किल होला. भोजपुरी में कबो श भा ष के जरुरत ना पड़त रहे त ओकरा खातिर वर्ण ना बनल. बाकिर तब कैथी लिपि में लिखात रहुवे भोजपुरी आजु देवनागरी लिपि में लिखल जाले. एहसे श के इस्तेमाल मना कइल कवनो तरह से उचित ना रही. हम भोजपुरी के ना त विद्वान हईं ना व्याकरणाचार्य. जवन जायज लागेला, सही बुझाला तवना के इस्तेमाल कइल करेनी. आखिर सभे तरह तरह के विराम चिह्न के प्रयोग करते बा नू, जबकि संस्कृत आ ओहसे उपजल बाकी भाषा में इस्तेमाल होखत पूर्ण विराम का अलावा सगरी विराम चिह्न अंगरेजिए से आइल बा. भोजपुरी में देस लिखे वाला के गलत ना माने के चाहीं बाकिर अगर केहु देश लिखत बा त ओकरो के सही माने के चाहीं. अगर श के इस्तेमाल से बहुते विरोध होखे त वइसनका शब्द इस्तेमाल कइल जा सकेला जवना में श ना होखे. ना त साम आ शाम के फरक मेटा जाई. जरुरत बा कि एह बारे में लमहर बहस चलावल जाव जवना में भोजपुरी के बड़का विद्वान आ व्याकरणाचार्यो लोग शामिल होखे आ कवनो राय पर सहमत होखल जा सके. हमनी के हिन्दी आ भोजपुरी दुनु में काम करे के पड़ेला त अइसन कुछ ना कर सकीं कि हिन्दीओ गलत लिखाये लाग जाव. एहसे हमनी के नवहियनो पर गलत प्रभाव पड़ सकेला. ओह लोग के भाषा में विकृति आ सकेला. एहसे हमरा विचार से भोजपुरी के बहुते जटिल भा छँटुआ बनवला के जरुरत नइखे. आगे रउरा सभ के मरजी. रउरा आपन विचार एहिजा लिख सकीलें.\nआन्हर कुकुर बतासे भूंके.\nबतकुच्चन – ३९\n3 thought on “बतकुच्चन – ३८”\nबतकुच्चन पर दो मान्यवर लोग के टिप्पणी भी मजेदार बा। आशा करतानी कि ई चर्चा आउर आगे जाई आउर हमनीं के जानकारी उपलब्ध कराई।\nए बतकूच्चन पर हमार बतकूच्चन जल्दिए आई..कई बेर मन बनवनी हँ…ओरि त मिलल बा…पर सुरुवात कहां से करीं…इ हे नइखे बुझात…ए पर थोड़ा-बहुत लिखले से काम ना चली…एकरा खातिर हम लाइन बाँधि रहल बानी…अउर बहुत जल्दिए…देरो हो सकेला…बेरा-कुबेरा बात पर बात ले के आइबि..हमार कोसिस रही की हमरो बतकूच्चन तर्क पर आधारित होखो न कि खाली लउर लबेदई क के ओपीजी के डेरवावल….हा हा हा हा..वइसे अगर केहू हमरी दिल से पूछे त बतकूच्चन के मजे कुछ अउर बा…एकर इहो एगो कारन हो सकेला कि हमरा सब्दन से बहुत परेम ह.अउर शब्दन के त ब्रह्म के दरजा देहल गइल बा…..अउर बतकुच्चन पढ़ि के हमार जीउआ हरिहरा जाला….हम केतनो काम में रहेनी पर बतकूच्चन जरूर पढ़ेनी….कबो-कबो तो लागेला की हमहुँ ए बतकूच्चन में कूदि पड़ी पर ओकरा खातिर जरूरी बा की ओपी जी की तरे अनुभव अउर पठन।\nखैर आज की जबाना में त केहू बतकुच्चन क सकेला पर ओ बतकुच्चन में उ बाति ना रहेला अउर ओपर इ कहाउतियो लागू ना होला …..छमा करबि सबे इ कहाउट के साकारात्मक पछ देखीं नाकारात्मक नाहीं……लाठी के मारल भुला जाला पर बाती के ना….त इहाँ आइल बतकूच्चन एइसने बा की जे भी पढ़ि उ कबो भुलाई ना….धनवाद…पर एकर मतलब इ ना की हम अउर ना लिखबि…ए बतकूच्चन पर हमार बतकूच्चन जरूर आई।\nआदरनीय ओम जी, रउरा त हमरा के एकदम बड़के आदमी बना देम। हम भोजपुरी के एगो सामान्य प्रेमी हईं जेकरा घरे के भासा ईहे ह। भोजपुरी के जानकार होखे के त सवाले नइखे। ई त राउर बरप्पन बा कि हमरा के अइसन समझनी।\nमानकीकरन के समस्या भोजपुरी में त बड़ले बा, लगभग सब भासा में कम चाहे बेसी बड़ले बा। हम त ना पूर्न बिराम के जगे बिन्दु के पक्ष में बानी में ना कवनो जिद्द के पक्ष में कि हइहे सही बा। राउर ई बात एकदम सोचे-बिचारे लाएक बा कि ए सब मामला पर एगो लमहर बहस चला के एगो निस्कर्स तक पहुँचहीं के चाहीं। बिस्तार से जल्दिए ए मुद्दा पर आपन बात हम रखेम। हँ, अंग्रेजी के चिन्ह के बारे में जहाँ तक बात बा। कुछ अइसन जगहा बा जहाँ पाई के चिन्ह जरूरी बा। गजल, दोहा, चौपाई, सोरठा, छंद जिसन बहुत उदाहरब बा। आजो अवधी में संकर-शंकर चल रहल बा। पर्यायवाची के परम्परा छेत्रीय भासा में हिन्दी लेखा ना चलल। अंग्रेजी के बिराम चिन्ह के अंग्रेजिए के मानल एकदम सही नाहिओ हो सकेला काहेकि विराम चिन्ह अंग्रेजी में कहीं से आइलो हो सकेला। हँ, ई त बड़ले बा कि हमनी किहाँ अंग्रेजिए से आइल बा। अबहीं एतने।\nपिछिला बेरी के राउर बात पर्हनी ह। कुछ बात हम समझ सकताऽनी। तबहूँ काम चलत रहो। मेहनत आ काम त अपना हाथ में बा, बाकि के सोच के अबहीं कुछ करे के कौनो बिकल्प नइखे लौकत।\nLeaveaReply to प्रभाकर पाण्डेय\tCancel reply


कुछ खातिर सौ के फायदा आ सौ खातिर लाखो के नुकसान – टटका खबर\nकुछ खातिर सौ के फायदा आ सौ खातिर लाखो के नुकसान\nराजनीति के खेल बहुते गजब के होला. कुछ बिल्डरन के फायदा चहुँपावे खातिर कुछ सौ किसानन के नुकसान चहुँपावे वाली राजनीति देखते देखत पाला बदल लेले आ किसानन के हिमायती बन जाले. नोएडा में भइल भू अधिग्रहण के चालबाजी का बाद राहुल के राजनीति से किसान अचानके बेहिसाब फायदा में आ गइल बाड़े आ एब ओहलोग के लालच के सीमा बढ़ गइल बा. किसानन के एह बढ़ल लालच के कवनो तरह पूरा ना कइल जा सकी आ जेतने दिहल जाई लालच आ माँग ओतने बढ़ी.\nकाल्हु केन्द्र सरकार भूमि अधिग्रहण के नयका विधेयक के ड्राफ्ट सार्वजनिक कर दिहलसि. एह ड्राफ्ट में बतावल गइल बा कि अब बहुते जरुरी भइला पर अधिग्रहण कइल जाई आ ओह समय ओह इलाका में भइल कवनो सबले बड़ सौदा के मानक मानत ओकरा से छह गुना दाम किसानन के जमीन खातिर दिहल जाई. शहरी इलाकन में ई सीमा दुगुने ले रही. एकरा अलावहू तरह तरह के प्रलोभन किसानन के दिहल गइल बा जवना का बाद कवनो तरह के विकास खातिर जमीन मिलल मुश्किल हो जाई. एह ड्राफ्ट में इहो साफ कर दिहल गइल बा कि निजी बिल्डरन के खुदे किसानन से सीधे सौदा करे के पड़ी आ सौ एकड़ से बेसी जमीन के सौदा करे वाला बिल्डर के अपना खरचा पर पुनर्वास कार्यक्रमो चलावे के पड़ी.\nएह बिल का बाद अब घर खरीदल सपना हो जाई काहे कि तब जमीन के दाम अतना बढ़ जाई कि शायद लोग ओकर बोझ ना उठा पइहन.


बढ़िया टीम चुनल सफलता के बड़का कारण होला : निरहुआ – Anjoria\nबढ़िया टीम चुनल सफलता के बड़का कारण होला : निरहुआ\nNov 13, 2010 दिनेश लाल यादव, निरहुआ, लोफर\nभोजपुरी सिनेमा के बादशाह अभिनेता का रुप में जानल जायेवाला दिनेश लाल यादव निरहुआ के “लोफर” छठ पूजा का मौका पर रिलीज होखे जा रहल बा. एह साल सात गो सुपर हिट फिल्म देबे वाला निरहुआ से पिछला दिने बैंकाक से लवटला पर भइल बातचीत के कुछ अंश एहिजा दिहल जा रहल बा.\nरउरा एह साल २०१० में सात गो सफल फिल्म दे चुकल बानी. का कारण बा एह लगातार मिलत सफलता के ?\nसबले पहिले माता के आशिर्वाद, बड़ बूढ़ के प्रार्थना, आ छोटकन के प्यार. एकरा बाद सफल टीम के चुनल जे लगन. मेहनत, आ ईमानदारी का साथ काम करे. हम फिल्म चुने घरी एह बाति के खास खयाल राखीलें कि निमन कहानी, बढ़िया टीम, निमन निर्देशक, आ निमने निर्माता होखसु. साथहीसाथ हमनी का अपना फिल्म में दर्शकन के पसन्द आवे वाला मसाला डालीलें आ इहे सब कारण बा एहू साल के सफलता के. सातो फिल्म मनोरंजन करे वाली फिल्म बाड़ी सँ आ ओकर चुनाव सही रहल बा.\nछठ का मौका पर लोफर रिलीज हो रहल बा. कुछ ओकरा बारे में ?\n“लोफर” में एक्शन, इमोशन, आ कॉमेडी तीनो के भरपूर मसाला बा आ दर्शकन खातिर ई फिल्म कम्पलीट मनोरंजन के पैक बा. एह फिल्म में हमार डबल रोल बा आ हमार रंग दर्शकन के जरुर निमन लागी काहे कि हम अपना भूमिका का साथे पूरा न्याय कइले बानी.\nअबहीं रउरा फिल्म आखिरी रास्ता के शूटिंग बैंकाक से कर के लवटल बानी . विदेशन में शूटिंग से भोजपुरी सिनेमा के संभावना आ भविष्य का लउकत बा ?\nसबसे पहिले त ई कि विदेशी लोकेशन पर शूटिंग करत हमनी का अपना दर्शकन के भोजपुरिये में ओह दृश्यन के देखाईलां जवन ओह लोग के पसन्द आवेला. दोसरे ई कि जहवाँ शूटिंग होले ओहिजा के लोकल पब्लिक के भोजपुरी का बारे में पता चलेला कि एकरो आपन फिल्म इन्डस्ट्री बा. ऊ लोग एकरा स्टारन के जानेले. एह सब से हमनी का भोजपुरी सिनेमा के कैनवास के बड़हन बनावत बानी जा, ओकर स्तर बढ़ावत बानी जा. विदेशन में शूटिंग से ओहिजो के निर्माता निर्दैशक हमनी के इन्डस्ट्री का ओर रुख करेलें. जइसे कि अबहिये भइल. बैंकाक में शूटिंग का दौरान ओहिजा के एगो कंपनी हमरा के साइन कइलस आ जल्दिये ओह फिल्म के शूटिंग बैंकाक आ कनाडा में करावल जाई. हम चाहीलें कि पूरा दुनिया का फिल्म इन्डस्ट्री में भोजपुरी सिनेमा के चरचा होखे आ लोग एकरा के बढ़िया नजरिया से देखस.\nकुछ आखिरी रास्ता का बारे में ?\nई फूली एक्शन मूवी ह जवना के साऊथ का स्टाइल में जी सुब्बाराव का फ्लेवर में बनावल गइल बा. एकाध के छोड़ सगरी कलाकार भोजपुरीए के बाड़न ओह फिल्म में.\nनिरहुआ आजु सगरी क्षेत्रीय फिल्म निर्मातन के पसन्द बन गइल बा. कवनो खास कारण ?\nसबले बड़का वजह हमार दर्शक. ओह लोग के प्यार हमरा के अतना बड़ बना दिहले बा कि जबे कवनो निर्माता निर्देशक बिहार यूपी के रुख करेला आ पता लगावेला कि केकर फिल्म कमाई करत बाड़ी सँ त ओकरा एक स्वर में हमार नाम सुने के मिलेला. रहल बिजनेस के बाति त हम अपना कवनो निर्माता का साथे गलत व्यवहार ना करीं. पूरा ईमानदारी आ लगन का साथे हाजिर रहीलें. अगर निर्माता तइयार बा त फिल्म पूरे कर के सेट छोड़ीलें. हमरा डेट्स में समय के पाबन्दी ना रहे. इहे कारण बा कि जवने निर्माता हमरा साथे काम कइलें सब के सब मुनाफा में रहलें आ केहू डूबल ना. बस इहे कारण बा एह प्यार के.\nराउर आपन कंपनी का करत बिया एह घरी ?\nनिरहुआ इंटरप्राइजेज का बैनर में एह घरी दू गो फिल्म बनत बाड़ी सँ. पहिला “निरहुआ टाँगावाला” फारुख सिद्दिकी का निर्देशन में आ दुसरका “औलाद” असलम शेख का निर्देशन में बनत बा. दुनु के शूटिंग एकेसाथ करावल जाई. पहिले शहर वाला माहौल के शूटिंग होखी फेर गँवई माहौल वाला. एके साथ दू गो फिल्म के शूटिंग के कारण ई बनल कि पिछला साल हमार टाँग टूटला का चलते एगो फिल्म लटकल रह गइल रहे.\nभोजपुरी सिनेमा के किंग कहइला पर कइसन लागेला ?\nई उपाधि दर्शकन के दिहल ह. सुन के बहुते बढ़िया लागेला. बाकिर संगही संगे जिम्मेदारियो बढ़ जाला. दर्शकन का उम्मीद पर खरा साबित होखे खातिर लगातार मेहनत करे पड़ेला. हमेशा इहे कोशिश रहेला कि हमार दर्शक हमरा से निराश मत होखसु.\nराउर आवे वाली फिल्मन का बारे में ?\n“लोफर” त एही छठ पर रिलीज हो रहल बा. फेर आई “दुश्मनी” आ ओकरा बाद “आखिरी रास्ता”. फेर रामाकान्त प्रसाद के “दिलजले” के शूटिंग बा, तब “गंगा जमुना सरस्वती” के. प्रवेश सिप्पी, अभय सिन्हा, आ साउथ के फिल्म बाड़ी सँ. हमार अगिला दू साल के डेट ओही निर्मातन का लगे बा जवन आजु हमरा साथे काम कर रहल बाड़े.\nअबकी दिवाली खास रहल रवि किशन के\nसंजय पांडे बनलन महारानी\n3 thought on “बढ़िया टीम चुनल सफलता के बड़का कारण होला : निरहुआ”\nDILEEP KUAMR VAISHYA says:\nभाई लोगन से एगो बिनती बा अगर आप लोगन के पास में हमनी के खातिर कौनो नौकरी होए तौ बताई कहे की हमहू एही लाइन में आवा चाही ला तौ आप से बिनती बा की तानी हमनी के ध्यान दी ….फिल्म में बड़ी कृपा होई राउर लोगन के http://www.dileepvaishya.weebly.com\nmobile no. 09984760021/ 09807042828\nYou are the best bro.Keep it up.We are proud of you.\nEven all Yadav family is prod of you.\nDurgaprasad yadav says:\nbhojpuri film super duper no. 1 hero ba Dinesh lal yadav\nLeaveaReply to DILEEP KUAMR VAISHYA\tCancel reply